7 Telefon Mudah Alih Yang Termahal Di Dunia Setakat Ini

Zaman serba canggih ini boleh dikatakan semua lapisan masyarakat di Malaysia menggunakan telefon mudah alih. Walaupun masih wujud mereka yang tidak menggunakan gadjet ini namun ia menjadi satu keperluan di alam siber yang serba canggih ini. Sehinggakan murid di sekolah rendah pun sudah mempunyai telefon mudah alih sendiri.

Jika dulu, harga sebuah telefon pintar amat mahal dan hanya orang yang berada sahaja yang mampu memilikinya, namun kini tidak lagi. Teknologi semakin membangun dan banyak pengeluar-pengeluar telefon pintar kini berlumba-lumba menghasilkan gadjet yang lebih pintar dan semakin murah. Kebanyakan pengeluar yang memasarkan telefon pintar mereka dengan harga lebih murah adalah pengeluar daripada China.

Iluminasi.com ingin berkongsi dengan anda 7 telefon mudah alih termahal di dunia ketika ini.

Telefon ini berada di tangga ke-7 telefon mudah alih termahal dunia. Reka bentuknya agak ekslusif dengan kemunculan bentuk seperti ular Kobra pada kelilingnya. Telefon yang direkabentuk oleh, Bouheron, tukang emas dari Perancis ini mempunyai sebentuk berlian berbentuk pear dan berlian putih bulat, 2 bentuk emerald serta 439 bentuk rubi.

Telefon ini datang daripada keturunan telefon mudah alih yang mewah iaitu Gresso dan diberi nama Luxor Las Vegas Jackpot. Panjang betul namanya. Ianya dihasilkan pada tahun 2005 di Switzerland. Percaya atau tidak, ianya diperbuat daripada emas padat seberat 180 gram. APA?? Bahagian belakang telefon ini diperbuat daripada kayu daripada Afrika yang berumur 200 tahun dan merupakan kayu termahal di dunia. Papan kekuncinya pula diperbuat daripada kristal nilam. Jika anda memiliki telefon ini anda perlu lebih berhati-hati dengan peragut. Emas tulen 180g tu!

Direkabentuk oleh pembuat aksesori mewah dari Austria, Peter Aloisson, telefon pintar ini berasaskan Windows CE dan berada di kedudukan ke-5 telefon termahal dunia. Disempurnakan oleh 50 bentuk berlian yang mana 10 daripadanya adalah sangat jarang ditemui yang berwarna biru. ia juga mempunyai bahagian yang diperbuat daripada emas rose. Jangan cuba nak curi telefon ini kerana ia dilengkapi dengan perlindungan daripada penculikan dan peras ugut secara mail.

Sekali pandang, langsung tak nampak macam telefon kerana terlalu cantik. Telefon ke-4 termahal di dunia ini direka oleh pereka yang banyak mereka jam dan barang kemas mewah, iaitu Emmanuel Gueit. Ia dilancarkan di Switzerland dan dianugerahkan oleh Guiness World Record sebagai telefon yang termahal di jual di Millionaire Fair di Cannes, Perancis pada September 2006. Telefon ini dihiasi dengan emas putih 18k dan berlian VVS1 20 karat.

Pelik, walaupun sudah ketinggalan teknologinya, iPhone 3G ini berada di kedudukan ke-3, yang diberi nama King's Button iPhone 3G. Juga direka oleh pereka telefon ke-5 dunia, Peter Aloisson. Sebanyak 138 bentuk berlian dihiaskan pada telefon ini yang membuatkan harganya melambung setinggi RM10.23 juta. Kau mampu? Manakala home screen button nya pula disempurnakan oleh sebentuk berlian putih 6.6 karat yang membuatkan telefon ini lebih elegan dan berseri.

Masih dipegang oleh iPhone sebagai telefon ke-2 termahal dunia, Supreme iPhone 3G ini berharga RM13.65 juta. Mempunyai casing yang diperbuat daripada emas padat 22k seberat 271 gram dan skrinnya yang dihiasi dengan 53 bentuk berlian 1 karat. Tidak cukup dengan itu, butang home nya diselaputi dengan sebentuk berlian 7.1 karat yang jarang ditemui. Untuk menyempurnakan rekaan ini, ia didatangkan dengan sebuah kotak yang diukir daripada batu granit dan emas Kashmir. Meleleh air liur tengok telefon ini.

Entah nak menangis ke nak ketawa tengok harga sebuah telefon mencecah RM30 juta. Namun harus dinobatkan sebagai juara bagi kategori telefon termahal di dunia setakat ini jatuh kepada pengeluar iPhone, dengan Diamond Rose iPhone 4 32GB ini yang direka oleh Stuart Hughes. Dengan harganya yang tak terjangkau mahalnya, entah siapa yang mampu memilikinya. Keliling telefon ini diperbuat daripada emas rose dan hampir 500 berlian yang sangat mulus. Bahagian belakang telefon ini juga diperbuat daripada emas rose dan logo Apple dihiasi dengan 53 bentuk berlian lagi. Butang home telefon ini ialah platinum yang boleh ditukarganti antara potongan berlian merah jambu 7.4 karat atau berlian 8 karat di bahagian tengah butang.

Penulis terkedu sambil membelek-belek telefon penulis yang berharga RM1200 ini.


Sabda Rasulullah S.A.W Tentang Luruskan Dan Rapatkan Saf Ketika Solat

Pastinya persoalan ini selalu berlegar-legar di minda ketika bersedia untuk menunaikan solat secara berjemaah dan ternampak saf tepi dan depan anda renggang. Apatah lagi ketika bulan Ramadhan ini dimana solat Tarawih menjadi keutamaan umat Islam selepas solat Isyak, pastinya anda kerap kali berhadapan dengan situasi ini.

Rasa hati macam nak tegur orang sebelah dan depan sebab masih ada ruang di antara jemaah dan juga orang belakang boleh mara ke depan. Tapi masalahnya, anda tak kenal orang sebelah. Kalau tegur, dia ingat kita nak tunjuk pandai. Nak tegur minta rapatkan saf tapi di sebelah anda orang yang lebih tua, dalam fikiran anda mestilah dia lebih tahu, dan jika ditegur, silap-silap kena marah.

Lebih teruk lagi, ada yang terus terputus saf dengan membiarkan saf terlopong tanpa dipenuhi.

Apa yang perlu anda buat? Apakah hukum meluruskan dan merapatkan saf ketika solat berjemaah? Apakah manfaat merapatkan saf?

Menurut majoriti atau jumhur ulama, meluruskan dan merapatkan saf itu adalah sunnah, manakala Imam Bukhari, Syaikhul Islam Ibnu Taimiyah, Ibnu Hazm dan Asy Syaukani berpendapat bahawa ianya adalah wajib.

Ulama-ulama yang mewajibkan meluruskan saf ini menggunakan dalil berdasarkan riwayat oleh An Nu'Man bin Basyir radhiyallahu 'anhuma, bahasa Rasulullah S.A.W bersabda :

“Hendaknya kamu meluruskan saf kamu atau tidak Allah akan membuat wajah kamu berselisih.” (HR. Bukhari no. 717 dan Muslim no. 436).

Sabda lain dari Rasulullah S.A.W mengenai luruskan dan rapatkan saf seperti berikut :

“Luruskanlah saf kerana lurusnya saf merupakan sebahagian dari kesempurnaan solat.” (HR. Bukhari no. 723 dan Muslim no. 433).

Dahulu Rasulullah S.A.W biasa mengusap bahu-bahu kami, ketika ingin memulakan solat, lalu baginda bersabda: “Luruskan safmu dan janganlah kamu putus dalam saf; kerana hal itu akan membuatkan hati kamu juga akan saling berselisih”. (Shahih: Muslim no. 432).

عَنْ أَنَسٍ عَنِ النَّبِىِّ – صلى الله عليه وسلم – قَالَ « أَقِيمُوا صُفُوفَكُمْ فَإِنِّى أَرَاكُمْ مِنْ وَرَاءِ ظَهْرِى » . وَكَانَ أَحَدُنَا يُلْزِقُ مَنْكِبَهُ بِمَنْكِبِ صَاحِبِهِ وَقَدَمَهُ بِقَدَمِهِ

“Dari Anas, dari Rasulullah S.A.W, baginda bersabda, ”Luruskanlah saf kalian, aku melihat kalian dari belakang punggungku.” Lantas salah seorang di antara kami mendekatkan bahunya pada bahu rakannya, lalu kakinya pada kaki rakannya.” (HR. Bukhari no. 725).

Imam Nawawi RA berkata, "Tidak lurusnya saf akan menimbulkan permusuhan dan kebencian, serta membuat hati kalian berselisih," (Syarh Muslim, 4: 157)

Jika kita teliti akan sabda-sabda daripada Rasulullah S.A.W, ternyata baginda kerap kali menegur dan menasihati agar saf-saf diluruskan dan dirapatkan. Para ulama pula menjelaskan bahawa ianya adalah wajib, yang mana wajibnya perkara ini difahami dengan adanya perintah Rasulullah S.A.W dan juga teguran baginda terhadap mereka yang mengabaikannya. Jika ia tidak wajib dan hanya mustahab yakni hanya sunnah dan dianjurkan sahaja, suah tentulah Rasulullah S.A.W tidak akan memerintahkan serta menegur berkenaannya.

Para ulama menjelaskan lagi, sesuatu itu hukumnya sunnah yang mana jika dikerjakan itu adalah afdal dan tidak berdosa jika meninggalkannya. Maka jika sesuatu itu diperintahkan oleh baginda diiringi dengan teguran kepada orang yang mengabaikannya, maka ia menunjukkan hukumnya adalah wajib. Selain itu, segala perintah Rasulullah S.A.W itu hukumnya adalah wajib kecuali jika terdapat dalil yang menunjukkan bolehnya tidak meluruskan dan merapatkan saf itu adalah wajib, makan hukumnya adalah sunnah.

Jadi, adalah lebih baik jika kita mengikut apa yang diperintahkan ditegur oleh Rasulullah S.A.W.

Biasanya Imam akan terlebih dahulu mengingatkan makmum supaya luruskan dan rapatkan saf sebelum mula solat, namun tanggungjawab kita sebagai individu untuk saling ingat-mengingati. Sebaik-baiknya, jika anda ternampak saf itu renggang dan tak lurus, tegurlah dengan cara yang baik dan seboleh-bolehnya senyum ketika menegur. InsyaAllah teguran anda akan diterima dengan baik. Namun jika tidak diendahkan, anda telah melakukan kewajipan anda menegur, semoga Allah membuka hati mereka untuk melakukannya kemudian.

Semoga bermanfaat dan semoga kita semakin bersemangat mengikuti tuntunan Nabi Muhammad S.A.W


Adolf Hitler : Diktator Nazi Jerman Pencetus Perang Dunia Ke-2

Adolf Hitler. Jika anda mendengar nama ini pastinya berlegar di minda anda mengenai individu yang mempunyai misai kontot sambil melakukan tabik nazi serta lambang swastika. Ya, beliau adalah pemimpin Nazi Jerman yang bertanggungjawab tercetusnya Perang Dunia Kedua yang berlangsung selama 6 tahun 1 hari dari 1 September 1939 sehingga 2 September 1945.

Peperangan ketenteraan terbesar dunia setakat ini itu melibatkan pertempuran antara pakatan Allied iaitu Soviet Union, Amerika Syarikat, United Kingdom dan Republik Cina menentang pakatan Axis iaitu Nazi Jerman, Italy dan Empayar Jepun. Perang ini juga melibatkan jumlah keseluruhan 30 negara dan dianggarkan 100 juta orang terlibat.

Namun, beliau bukanlah dilahirkan sebagai seorang yang zalim sebaliknya beliau sendiri yang memilih jalan itu.

Diktator Jerman ini lahir pada 20 April 1889 di sebuah perkampungan kecil di Austria yang dipanggil Braunau, berdekatan sempadan Jerman. Adolf Hitler merupakan anak kepada seorang pegawai kastam, Alois Hitler dan ibunya Kara Polzl, merupakan anak ke-4 daripada 6 orang adik beradik. Sifat bapanya yang panas baran, terlalu tegas dan ganas membuatkan beliau kerap menjadi mangsa dan kemudiannya beliau lebih kerap menyendiri serta menjadi pendiam selepas kematian adiknya, Edmund.

Beliau merupakan seorang pelajar yang agak aktif di sekolah serta sangat berbakat dalam bidang seni. Minatnya terhadap seni dan cita-citanya untuk menjadi pelukis menambahkan lagi kemarahan bapanya yang menentang impiannya itu kerana Alois mahukan anaknya itu menyertai perkhidmatan awam. Selepas kematian Alois Hitler pada 1903, ibunya membenarkan Adolf untuk berhenti sekolah namun ibunya meninggal 4 tahun selepas itu. Beliau kemudiannya membawa diri ke Vienna di mana beliau bekerja sebagai buruh kasual dan pelukis. Salah satu daripada lukisan beliau:

Beliau kemudiannya memohon masuk ke Vienna Academy of Fine Arts sebanyak dua kali untuk mengejar cita-citanya sebagai seorang pelukis namun permohonannya ditolak. Oleh disebabkan kesempitan wang, beliau terpaksa tinggal di rumah gelandangan. Di sinilah perasaan anti-semitisma (perasaan permusuhan atau prejudis terhadap orang Yahudi) dalam dirinya mula tertanam disebabkan pengaruh politik anti-semitik oleh datuk bandar Vienna ketika itu, Karl Lueger.

Beliau juga percaya bahawa profesor yang menolak karya seninya adalah seorang Yahudi dan doktor yang bertanggungjawab ke atas kematian ibunya juga merupakan seorang Yahudi. Kebenciannya semakin kuat apabila beliau berasa bahawa kerjanya sebagai pembersih salji jalanan di bandar cantik di Vienna itu hanya didiami oleh orang Yahudi. Pada tahun 1910, kebencian terhadap Yahudi telah tersemat di hatinya dengan mendalam dan telah mencorakkan diri dan ideologinya serta keinginannya untuk menyatukan Jerman dan Austria.

Keinginannya untuk keluar dari hidup sengsara yang dilaluinya di Vienna telah mendorong beliau untuk memohon menyertai Tentera Austria pada February 1914, namun disebabkan oleh faktor kesihatan dan tubuh badan akibat pemakanan yang teruk serta tidur yang tidak menentu, beliau gagal. Rekod kesihatannya menunjukkan beliau terlalu lemah untuk mengangkat dan membawa senjata. Namun, pada Ogos 1914, Adolf Hitler menyeberangi sempadan Jerman dan memohon untuk menyertai ketenteraan Jerman. Nasib menyebelahi dirinya kali ini apabila permohonannya diterima walaupun beliau masih warganegara Austria. Ketika itu, Perang Dunia Pertama baru sahaja diisytiharkan.

Dalam Perang Dunia Pertama ini, beliau menyertai beberapa pertempuran penting dan tercedera dalam Perang Somme. Beliau dianugerahkan Iron Cross First Class dan Black Wound Badge di atas keberanian yang ditunjukkan. Sebulan sebelum tamatnya perang, ketika Hitler tercedera pada bahagian mata akibat serangan gas di Ypres dan dirawat di hospital, tentera Jerman menyerah kalah. Beliau sangat terkejut dan berasa sakit hati oleh tindakan itu. Beliau sendiri mengaku menangis berjam-jam dan tidak berasa apa-apa melainkan marah dan malu. Ini menunjukkan betapa bersemangat Hitler untuk berperang.

Sekali lagi, beliau beranggapan dan percaya bahawa Yahudi bertanggungjawab atas kekalahan Jerman dan negara itu ditikam dari belakang oleh Yahudi. Selain itu, Perjanjian Versailles dianggap sebagai menjatuhkan maruah terutama sekali kerana pengunduran tentera Jerman daripada Rhineland serta syarat perjanjian itu yang mahukan Jerman bertanggungjawab atas tercetusnya perang tersebut.

Setelah tamat perang, Adolf Hitler kemudiannya kembali ke banda Munich yang terletak di negeri terbesar di Jerman iaitu Bavaria dan meneruskan kerjanya sebagai pegawai perisikan tentera. Idea-idea anti-semitik, nasionalis dan anti-Marxist diterapkan ke dalam dirinya ketika bertugas memantau aktiviti Deutsche Arbeiterpartei (DAP) yang bermaksud Parti Pekerja Jerman. Beliau seterusnya menyertai parti tersebut pada September 1919.

Deutsche Arbeiterpartei kemudiannya menukarkan nama kepada Nationalsozialistische Deutsche Arbeiterpartei (NSDAP) atau singkatannya, Nazi, dan bendera parti ini direka sendiri oleh Hitler dengan meletakkan simbol swastika. Hasil daripada ucapan yang berbisa dan pedas daripada Hitler mengenai penentangannya terhadap Perjanjian Versailles, musuh politiknya, Marxists dan Yahudi, nama Hitler semakin meningkat naik dan menjadi semakin terkenal. Beliau kemudiannya menggantikan Anton Drexler sebagai pengerusi parti Nazi.

Hitler mengorak langkah seterusnya dengan bantuan organisasi separa tentera Sturmabteilung (SA) dengan menyerbu masuk ke sebuah mesyuarat yang sedang diadakan di Munich pada 8 November 1923. Mesyuarat itu yang juga dihadiri oleh ketua menteri Bavaria, Gustav Kahr digemparkan dengan pengumuman Hitler bahawa revolusi negara telah bermula serta mengisytiharkan pembentukan sebuah kerajaan baru. Namun, rampasan kuasa yang diberi nama "Beer Hall Putsch" itu telah gagal dan Hitler ditangkap serta dihukum 9 bulan penjara atas tuduhan khianat.

Selepas dibebaskan daripada penjara, suasana politik di Jerman semakin kurang agresif dan ekonomi semakin baik yang mengehadkan peluang Hitler untuk melakukan pergolakan politik. Rampasan kuasa sebelum ini yang gagal telah mengakibatkan parti Nazi dan sekutunya diharamkan di Bavaria. Hitler kemudiannya bertemu dengan perdana menteri Bavaria ketika itu iaitu Heinrich Held pada 4 January 1925 dan bersetuju untuk menghormati pihak berkuasa dan berjanji untuk mendapatkan kuasa dalam politik hanya melalui proses demokrasi. Parti Nazi kemudiannya diangkat pengharamannya 2 minggu selepas kemudian tetapi Hitler masih diharamkan untuk memberi ucapan kepada orang awam.

Namun dengan kebijaksanaan Hitler, beliau melantik Gregor dan Otto Strasser serta Joseph Goebbels bagi menguruskan serta mengembangkan parti Nazi di utara Jerman. Gregor Strasser yang pintar mengatur strategi memacu haluan parti ke arah lebih bebas serta memberi penekanan lebih kepada unsur-unsur sosialis ke dalam program parti.

Pada 24 Oktober 1929, pasaran saham di Amerika Syarikat jatuh dengan teruk sekali (dikenali sebagai Black Tuesday) sekaligus memberikan impak yang sangat buruk kepada Jerman di mana berjuta-juta pekerja diberhentikan dan beberapa bank besar musnah. Kemelesetan ekonomi dunia yang dikenali sebagai "Great Depression" ini merupakan yang terbesar dalam abad ke-20. Pada Januari 1933, hampir 6,100,000 orang menganggur. Kegagalan ekonomi ini dilihat sebagai satu peluang kepada Hitler dan parti Nazi untuk meluaskan pengaruh mereka.

Ketika itu Jerman menjadi berbelah bagi dalam pemilihan berparlimen dan semakin terbuka kepada pilihan ekstremis. Pemerintahan Jerman digantikan dengan kabinet minoriti akibat perpecahan gabungan besar pada pilihanraya pada September 1930. Heinrich Bruning dari "Center Party" dilantik untuk mentadbir kerajaan melalui perintah kecemasan dari presiden Paul von Hindenburg. Cara pentadiran oleh perintah kecemasan ini menjadi kebiasaan ketika itu dan membuka jalan dalam pembentukan kerajaan autoritarian (patuh kepada kerajaan dan korbankan kebebasan peribadi). Dalam pilihanraya itu juga parti Nazi melonjak naik memenangi 18.3% undi dan 107 kerusi parlimen sekaligus menjadi parti kedua terbesar dalam parlimen Jerman.

Namun ketika dunia bergelut dengan kemelesetan ekonomi itu telah menyukarkan pentadbiran Heinrich Bruning. Pendekatan Bruning dengan berjimat cermat membawa kepada peningkatan ekonomi yang sangat kecil seterusnya menjadi kurang popular dalam parlimen dan di kalangan rakyat.

Hitler mengambil peluang itu untuk bermanifesto dan berjanji kepada rakyat khusus pada mereka yang terjejas seperti petani, veteran perang, dan kelas tengah bahawa beliau akan menolak Perjanjian Versailles, mengukuhkan ekonomi serta menyediakan pekerjaan. Hitler kemudiannya bertanding bagi jawatan presiden menentang calon bebas iaitu Paul von Hindenburg pada 1932. Walaupun tewas kepada Paul, Hitler meraih lebih daripada 36% undi yang membuktikan kekuatan beliau dalam kancah politik Jerman. Paul von Hindenburg kemudiannnya melantik Hitler sebagai penasihat bagi menggalakkan keseimbangan politik walaupun berat hati dengan keputusan itu.

Jawatan sebagai penasihat itu digunakan Hitler untuk membentuk dan menghalalkan pemerintahan diktator. Insiden kebakaran bangunan parlimen Jerman iaitu Reichstag, telah menggesa pengeluaran satu perintah yang diberi nama "The Reichstag Fire Decree" yang mana perintah itu secara ringkasnya menidakkan hak asasi rakyat serta membenarkan penahanan tanpa perlu dibicara.

Sesiapa sahaja yang menentang Nazi akan dipenjarakan dan menyekat penerbitan bacaan yang dianggap tidak pro-Nazi. Hitler juga mencipta satu lagi akta diberi nama "Enabling Act" yang memberi kuasa penuh kepada kabinet untuk menggubal undang-undang bagi jangka masa 4 tahun tanpa penglibatan Reichstag (Weimar Republic - badan perundangan Jerman). Akta ini membenarkan penyelewangan dalam perlembagaan dan para sejarawan melihat ini sebagai usaha utama ke arah pembentukan negara satu parti di Jerman, iaitu Nazi.

Dengan kuasa penuh di tangan, Hitler dan sekutu politiknya melancarkan penindasan yang sistematik terhadap saki baki parti politik pembangkang yang tinggal. Parti-parti tersebut kemudiannya dibubarkan dan pada 14 Julai 1933, parti Nazi yang diterajui Adolf Hitler diisytiharkan sebagai satu-satunya parti politik yang sah di Jerman. 3 bulan kemudian, Hitler mengarahkan pengunduran Jerman daripada Liga Bangsa-Bangsa.

Sehari sebelum pembunuhan presiden Paul von Hindenburg pada Ogos 1934, satu undang-undang telah digubal oleh kabinet yang mana jawatan presiden akan dimansuhkan dan digabungkan bersama penasihat. Ini telah mengangkat Hitler sebagai ketua kerajaan dan dinamakan sebagai pemimpin dan penasihat. Jawatannya itu juga menjadikan Hitler sebagai komander tertinggi angkatan tentera. Sumpah kesetiaan anggota perkhidmatan yang sebelum ini dilakukan terhadap komander tertinggi diubah oleh Hitler kepada sumpah setia secara peribadi ke atas namanya, Adolf Hitler.

Pada 1938, Hitler memaksa Menteri Perang, Werner von Blomberg supaya meletakkan jawatan dengan mendedahkan bahawa isteri baru Blomberg mempunyai rekod pelacuran. Panglima tentera Kolonel General Werner von Fritsch pula digugurkan selepas Fritsch dituduh menjalani hubungan homoseksual. Kedua-dua pegawai ini disabotaj oleh Hitler kerana kegagalan mereka menurut permintaan Hitler untuk mempersiapkan Wehrmacht (angkatan tentera Jerman) untuk berperang pada 1938.

Hitler melakukan usaha untuk menghalalkan pemerintahan diktatorshipnya dengan memperbaharui perintah Reichstag Fire Decree dan juga Enablic Act sebanyak dua kali dengan 4 tahun setiap pembaharuan. Walaupun pilihanraya Reichstag masih dijalankan pada 1933, 1936 dan 1938, namun pengundi diberikan pilihan mengundi calon yang mana kebanyakannya adalah daripada parti Nazi dan juga pro-Nazi yang membawa jumlah kesuluruhan 90% daripada undian. Parti Nazi juga mengugut mereka yang berhajat untuk tidak mengundi dan juga mengundi selain daripada Nazi.

Adolf Hitler dan rejim Nazi telah menggubal beratus-ratus undang-undang baru untuk menyekat dan mengasingkan orang Yahudi daripada masyarakat bermula dari 1933 sehingga tercetusnya Perang Dunia Kedua pada 1939. Setiap peringkat jawatan dalam kerajaan dilaksanakan undang-undang anti-semitik tersebut yang memberi kelebihan kepada Nazi untuk menindas Yahudi jika parti tersebut berkuasa. Pada 1 April 1933 Hitler telah melaksanakan boikot secara besaran peringkat nasional terhadap perniagaan Yahudi.

Ia kemudiannya disusuli oleh pengenalan "Undang-Undang Pemulihan Perkhidmatan Awam Profesional" iaitu undang-undang pertama yang digubal untuk menindas orang Yahudi dengan mengecualikan mereka daripada perkhidmatan awam. Ia merupakan usaha permulan Nazi untuk melaksanakan Aryan Paragraph (pengecualian orang Yahudi dan bukan-Aryan daripada organisasi, pekerjaan dan seluruh aspek kehidupan). Terma "Aryan" merupakan suatu ideologi bangsa yang kebanyakannya keturunan dari bangsa utama purba yang dianggap sebagai unggul dan hebat.

Perang terhadap bangsa Yahudi semakin hebat dilaksanakan oleh Nazi sehinggakan orang Yahudi diharamkan daripada sekolah awam, universiti, teater, acara sukan serta "kawasan Aryan". Lebih teruk lagi, orang Yahudi perlu membawa kad pengenalan dan pasport mereka dicop dengan huruf "J".

Namun peristiwa berdarah telah berlaku pada 9 dan 10 November 1938 dimana satu pembunuhan anti-Yahudi yang sangat kejam yang dikenali sebagai Kristallnacht atau "Night of Broken Glass" berlaku di Jerman, Austria dan sebahagian dari kawasan Sudetenland (diserahkan kepada Jerman dalam Perjanjian Munich). Hampir 100 orang Yahudi dibunuh, rumah-rumah ibadat dimusnahkan, dan rumah, sekolah serta perniagaan Yahudi dirosakkan oleh Nazi. Jug hampir 30,000 lelaki Yahudi ditangkap dan dihantarkan ke kem-kem tahanan yang memberikan isyarat bahawa sesuatu yang lebih dasyat akan berlaku.

Pada April 1938, Adolf Hitler mengarahkan Wehrmacht (tentera Jerman) untuk bersedia menghadapi Case Green iaitu rancangan perang penaklukan terhadap Czechoslovakia namun ia tidak berlaku hasil daripada tekanan diplomatik daripada kerajaan Perancis dan British. Tujuan utama Hitler tidak meneruskan Case Green adalah kerana konfontasi terhadap British berkenaan hal Czecholovakia itu akan menyekat bekalan minyak Jerman kerana ketika itu Jerman bergantung kepada minyak eksport.

Namun pada pandangan diktator ini, kerajaan British berjaya mengaturkan keamanan dan walaupun ianya bagus untuk Jerman tetapi merupakan kekalahan diplomatik. Ini telah mendorong niat Hitler untuk mengehadkan kekuasaan British bagi memudahkan penguasaan Jerman ke bahagian timur.

Pada 1939, Adolf Hitler mengisytiharkan Britain sebagai musuh utama yang perlu ditewaskan, dalam satu perbincangan sulit. Untuk mereleasasikan impian itu, penghapusan Poland adalah satu permulaan penting. Bahagian timur tersebut akan ditawan.

Tindakan British yang memberi jaminan untuk memerdekakan Poland pada 31 Mac 1939 telah mencetuskan kemarahan Hitler yang mengugut untuk meleraikan Perjanjian Naval Anglo-Jerman jika jaminan itu diteruskan. Hasrat Hitler adalah untuk menjadikan Poland sebagai negara satelit (merdeka tetapi dikawal dari segi politik, ekonomi dan ketenteraan oleh negara lain), namun ia ditolak oleh kerajaan Poland lantas beliau memutuskan untuk menakluk Poland.

Pasukan tentera Jerman sekali lagi diarahkan bersiap sedia bagi menghadapi "Case White" iaitu serangan penaklukan Poland pada 25 Ogos. Hitler juga telah mengisytiharkan peleraian kedua-dua Perjanjian Naval Anglo-Jerman dan juga Pakatan Larangan Pencerobohan Jerman-Poland.

Ketergesaan Hitler dalam hal peperangan ini dikatakan adalah disebabkan kerisauan beliau jika mati muda, menurut para sejarawan. Beliau dikatakan selalu mengulangi bahawa beliau perlu mengetuai Jerman dalam peperangan sebelum beliau tua kerana tiada pengganti sepertinya.

Niat untuk menyerang Poland diselaputi kebimbangan Hitler jika ianya akan menjadi penyebab tercetusnya pula perang dengan Britain. Namun menteri luar dan duta ke London, Joachim von Ribbentrop meyakinkan Hitler bahawa Britain dan Perancis tidak akan mempedulikan Poland jika diserang. Yakin dengan kenyataan itu, pada 22 Ogos 1939, Hitler telah mengarahkan tenteranya untuk menyerang Poland.

Malangnya, sangkaan Ribbentrop meleset apabila British memeterai pakatan Anglo-Polish 3 hari selepas arahan serangan itu. Serangan ke atas Poland itu ditunda akibat presiden Itali yang tidak mengiktiraf pakatan Jerman-Itali. Di saat-saat akhir, Hitler mengarahkan Ribbentrop untuk membentangkan rancangan perdamaian dalam usaha menyalahkan British dan Poland ke atas perang yang akan tercetus jika tiada tindakan daripada kedua-dua kerajaan itu.

Namun, tanggal 1 September 1939, akhirnya Jerman menyerang Poland Barat. Alasan ke atas serangan itu adalah kerana tuntutan terhadap Free City of Danzig dan hak terhadap jalan raya luar wilayah sepanjang koridor Poland yang diserahkan kepada Jerman telah dinafikan oleh British dan Poland.

Disebabkan oleh serangan itu, Britain dan Perancis telah mengisytiharkan perang terhadap Jerman 2 hari kemudian yang mengejutkan Hitler kerana beranggapan bahawa kedua-kedua kerajaan itu tidak ambil tahu, seperti yang dikatakan oleh Ribbentrop. Pada 17 September, ahli pakatan Allied (Soviet Union, United Kingdom, USA dan Perancis) iaitu Soviet Union pula menceroboh timur Poland.

Perang ketenteraan yang terbesar dalam sejarah itu telah meragut nyawa lebih daripada 60 juta orang. Nazi bertanggungjawab ke atas kematian sekurang-kurangnya 1 juta orang bukan askar, termasuk 6 juta Yahudi yang dikatakan ketika itu mewakili 2 per 3 daripada populasi di Eropah.

Pembunuhan beramai-ramai orang Yahudi yang dikenali sebagai Holocaus adalah usaha terakhir Hitler dalam memerangi mereka. Pembunuhan itu berlaku di kem-kem tahanan dan penghapusan seperti di Auschwitz-Birkenau, Bergen-Belsen, Dachau dan Treblinka dan banyak lagi. Namun terdapat teori konspirasi yang mengatakan bahawa pembunuhan tersebut adalah rekaan-rekaan semata (klik sini untuk baca).

Mereka lain yang dibunuh termasuklah orang Poland, komunis, golongan homoseksual, penganut Jehovah's Witnesses dan juga ahli kesatuan sekerja. Mereka bukan sahaja dibunuh malah kelaparan, diseksa dengan kejam serta menjadi bahan ujikaji perubatan yang menyakitkan

Pada 1940, Hitler meluaskan penguasaan Nazi Jerman dengan menceroboh dan menyerang negara-negara lain seperti Norway, Denmark, Perancis, Luxembourg, Belanda dan Belgium. Dengan tujuan untuk menceroboh, Hitler telah mengarahkan serangan bom dilakukan ke atas United Kingdom. Pakatan Axis (Jerman, Itali dan Empayar Jepun) telah bersetuju untuk menghalang Amerika Syarikat daripada membantu British.

Tindakan berani dilakukan Hitler pada 22 Jun 1941 dimana beliau telah melanggar pakatan larangan pencerobohan dengan pemerintah Soviet Union, Joseph Stalin dengan menghantar tenteranya menceroboh negara itu. Akibat daripada pencerobohan itu Hitler telah berjaya merampas kawasan yang besar daripada Soviet Union. Hitler kemudiannya memberhentikan pencerobohan itu buat sementara waktu dan mengalihkan usaha bagi mengepung Leningrad dan Kiev. Tindakan Hitler itu memberikan peluang kepada tentera Soviet Union untuk berkumpul semula dan membuat serangan balas lantas membuatkan kemaraan Jerman terhenti di luar Moscow pada Disember 1941.

Anggota kuasa Axis, Empayar Jepun telah membuat serangan terhadap pelabuhan di Hawaii iaitu Pearl Harbor pada 7 Disember 1941. Serangan secara mengejut itu telah menyebabkan Presiden Amerika Syarikat ketika itu, Franklin D. Roosevelt mengisytiharkan perang ke atas Empayar Jepun. Ia sekaligus menyebabkan campur tangan oleh Amerika Syarikat dalam perang itu.Ketika itu Britain merupakan empayar terbesar dunia, Amerika Syarikat negara kewangan terkukuh dunia manakala Soviet Union merupakan negara yang mempunyai tentera terbesar di dunia yang diterajui oleh Joseph Stalin.

Pakatan Axis tidak cukup besar untuk menghadapi pertempuran yang semakin menggila itu mula risau. Tanggapan Hitler jauh meleset apabila beliau beranggapan bahawa beliau boleh memperbodohkan anggota pakatan Allied. Penaklukan Afrika Utara gagal disempurnakan oleh Nazi kerana mereka kecundang dalam merampas terusan Suez. Beberapa perang yang berlaku ketika itu termasuk Pertempuran Stalingrad dan Pertempuran Kursk menjadi titik tolak kepada kekalahan Jerman dan pakatan Axis.

Pada 6 Jun 1944, hari yang dikenali sebagai D-Day dimana tentera pakatan Allied mendarat di utara Perancis. Ramai pegawai tinggi Jerman berpendapat bahawa mereka tidak mampu untuk memenangi peperangan ini dan berasakan bahawa negara mereka akan hancur jika Hitler terus memberi arahan. Rancangan membunuh diktator Nazi Jerman telah diusahakan dan mendapat tarikan, namun tidak berjaya.

Hitler menyedari bahawa Nazi Jerman dan anggota pakatan Axis akan tewas di dalam peperangan ini. Pada awal 1945, tentera Soviet Union telah berjaya membuatkan tentera Nazi Jerman berpatah balik ke Eropah Barat manakala pakatan Allied semakin mara memasuki Jerman dari arah barat. Hitler yang seolah-olah sudah menyerah kalah, telah melangsungkan perkahwinannya bersama cinta hatinya, Eva Braun dalam suatu majlis kecil di kubu Berlin pada 29 April 1945.

Bimbang akan dirinya ditangkap oleh tentera musuh, Adolf Hitler dan isterinya Eva Braun membuat keputusan untuk membunuh diri sehari selepas hari perkahwinan mereka, selepas mengetahui bahawa diktator Itali, Benito Mussolini telah dibunuh. Mayat mereka kemudiannya dibakar di tempat pengeboman di luar kedutaan Reich.

Berlin tewas pada 2 May 1945 manakala 5 hari kemudian, tentera Nazi Jerman akhirnya menyerah kalah tanpa sebarang syarat kepada pakatan Allied.

Penguasaan diktator oleh Adolf Hitler menerajui Nazi Jerman dan agenda politiknya telah mencetuskan perang yang telah mengubah sejarah dunia, dan menghancurkan dan menjadikan Eropah Utara dan Eropah Tengah, termasuk menjadikan Jerman sebagai negara miskin. Dasar-dasar dan impiannya telah mennyebabkan kesengsaraan kepada manusia dalam jumlah yang tidak pernah berlaku sebelum ini yang telah mengorbankan berpuluh juta nyawa, termasuk lebih daripada 20 juta di Soviet Union dan 6 juta Yahudi di Eropah. Namun, terdapat teori konpirasi mengatakan pembunuhan beramai-ramai Yahudi itu adalah rekaan semata-mata (baca artikel ini).

Kekalahan Nazi Jerman dalam Perang Dunia Kedua ini menandakan berakhirnya penguasaan Jerman dalam sejarah Eropah dan jatuhnya fahamam fasisma (sayap kanan). Namun, peperangan ini tidak hanya berakhir disitu kerana selepas itu meletus sambungannya iaitu Perang Dingin antara Gabungan Timur (Soviet Union dan negara-negara satelitnya) dengan Gabungan Barat (Amerika Syarikat, pakatan NATO, dan lain-lain)


Orang Arab Itu Bersaudara - Kronologi Hubungan Qatar dan Negara Arab Sejak 1971

Kita semua sudah tahu apa yang berlaku di antara hubungan dua negara Islam paling kaya di dunia iaitu Qatar dan Arab Saudi. Tetapi adakah kita faham apa sebenarnya punca sehinggakan hubungan Qatar dan negara-negara sekutunya menjadi sebegini rupa? Berikut adalah kronologi peristiwa hubungan di antara Qatar dan jiran mereka yang diharapkan dapat membantu anda memahami hubungan antarabangsa mereka yang amat menarik untuk dibaca.

Qatar mendapat kemerdekaan daripada United Kingdom dan mula menjalinkan hubungan diplomatik dengan negara-negara Arab. Qatar menjadi antara negara terawal menyertai kesatuan OPEC dan antara negara pengasas kepada penubuhan Gulf Corporation Council atau GCC

Qatar dan Bahrain menyelesaikan persengketaan mereka terhadap tuntutan Pulau Hawar, bandar Zubara, Pulau Janan dan beberapa terumbu karang di International Court of Justice. Qatar berjaya menuntut bandar Zubara dan Pulau Janan sementara Bahrain mendapat Pulau Hawar.

Berlaku kematian 3 orang selepas Qatar mendakwa Arab Saudi menyerang sempadan mereka di Khafus. Bagaimanapun, Arab Saudi mendakwa kejadian itu berlaku di sempadan negara mereka.

Sheikh Hamad bin Khalifa menggulingkan ayahnya untuk menjadi Emir Qatar yang baru, tanpa berlaku pertumpahan darah ketika ayahnya, Sheikh Khalifa bin Hamad al-Thani sedang bercuti di Switzerland. Ayahnya tidak kembali ke tanah air dan tinggal di Eropah sehingga tahun 2004.

Kerajaan Qatar menubuhkan siaran televisyen berpengaruh Al-Jazeera sebagai satu badan penyiaran bebas. Pada tahun yang sama, Qatar dan Arab Saudi menandatangani perjanjian sempadan yang dilakukan bagi mengekalkan keamanan ketika perbincangan diteruskan.

Putera Saudi, Abdullah bin Abdul Aziz memboikot persidangan OIC yang diadakan di Doha atas hubungan perdagangan yang wujud di antara Qatar dan Israel. Saudi mendakwa dengan mengekalkan hubungan Israel, Qatar hilang kelayakan untuk menjadi tuan rumah kepada OIC kerana membenarkan Israel membuka pejabat di Qatar.

Arab Saudi memanggil semula duta mereka dari Doha selepas kontroversi yang muncul di siaran Al-Jazeera yang memaparkan pihak yang mengkritik pimpinan keluarga di-raja Saudi secara terbuka.

Saudi menarik balik kebenaran kepada kerajaan Qatar yang diberikan pada 2003 untuk membina saluran minyak yang akan merentasi Arab Saudi hingga ke Kuwait, berdasarkan perjanjian di antara Qatar dan Kuwait, Qatar sebagai negara pengeksport.

Selepas 6 tahun duta Saudi di Qatar dipanggil balik, Qatar dan Arab Saudi mencapai kata sepakat dalam masalah isu sempadan di antara kedua-dua mereka. Hubungan diplomatik kedua-dua negara dipulihkan pada Mac 2008 dan kedua-dua negara bersetuju untuk mempertingkatkan hubungan di antara mereka.

Sheikh Hamad bin Khalifa Al-Thani mengampunkan beberapa orang rakyat Saudi yang terlibat dalam usaha menggulingkan kerajaan Qatar, selepas permintaan itu dilakukan oleh Raja Abdullah.

Arab Spring yang mengubah lanskap politik negara-negara Arab menjadi permulaan kepada perbezaan pendapat di antara Qatar dan Arab Saudi. Kedua-dua negara dilihat menyokong pihak yang bertentangan dan Qatar secara amnya, menyokong usaha Arab Springs.

Emir Qatar, Sheikh Hamad bin Khalifa Al-Thani menyerahkan kuasa kepada anaknya Sheikh Tamim bin Hamad Al-Thani. Pada November 2013, beberapa negara Arab termasuk Qatar mencapai perjanjian untuk tidak mengamalkan campur tangan dalam urusan politik dalam negara jiran mereka.

Saudi, UAE dan Bahrain menggantung hubungan mereka dengan Qatar selepas Qatar secara terbuka menyokong gerakan Muslim Brotherhood yang dilabelkan sebagai pengganas oleh Saudi dan UAE, yang membuatkan perjanjian mereka pada 2013 terbatal. Stesyen televisyen Al-Jazeera juga menjadi kontroversi kerana didakwa gemar menyampaikan agenda yang melanggar perjanjian sesama mereka.

Selepas 8 bulan, duta Saudi, UAE serta Bahrain kembali diletakkan di Qatar walaupun hubungan di antara negara-negara tersebut tetap bermasalah.

Qatar serta 4 negara lain diketuai oleh Saudi mengambil langkah untuk memulihkan semula kerajaan Yemen yang ditumbangkan oleh pemberontak Al-Houthi yang didakwa oleh pihak mereka, didanai oleh kerajaan Iran.

Satu laporan media pula membongkar kerjasama kerajaan UAE menggunakan khidmat penasihat dari United Kingdom sejak 2010 untuk menyerang kerajaan Qatar sebagai negara yang menyokong keganasan teroris melalui media.

Pada 24 Mei, satu laporan tersiar dalam agensi berita Qatar berkenaan sokongan pemerintah Qatar terhadap Hamad dan Hezbollah tersebar serta sokongan mereka terhadap kerajaan Iran. Qatar menafikan dakwaan tersebut dan memberitahu penggodam telah melakukan serangan ke atas agensi berita mereka. Menteri Luar Qatar, Sheikh Mohammad bin Abdul Rahman Al-Thani berkata yang mereka menjadi mangsa serangan media yang kebanyakannya berpunca dari Amerika Syarikat.

26 Mei, Menteri Luar Kuwait bertemu dengan pemerintah Qatar untuk menjadi orang tengah dalam rundingan untuk memulihkan hubungan di antara Qatar dan negara-negara GCC serta meminta penjelasan Qatar berkenaan hubungan Qatar dengan Iran dan kumpulan-kumpulan Islamis.

UAE mengeluarkan pendapat tanpa menamakan Qatar secara terbuka, supaya Qatar mengubah pendirian dalam memastikan kerjasama di antara mereka kembali berada dalam keadaan baik.

3 Jun, Menteri Luar Bahrain, Khalid bin Ahmad Al-Khalifa mendapati akaun Twitter beliau digodam oleh penggodam Qatar.

4 Jun, akaun email Duta UAE ke Amerika Syarikat, Yousef al-Otaiba digodam memaparkan wujudnya hubungan di antara Otaiba dan beberapa pihak pro-Israel di Washington yang ditugaskan untuk memburukkan imej Qatar dan Kuwait pada peringkat antarabangsa. Pendedahan tentang permintaan kerajaan UAE untuk memindahkan pengkalan tentera Amerika Syarikat dari Qatar ke UAE juga berlaku.

5 Jun, Arab Saudi, UAE, Bahrain, Yemen dan Mesir memutuskan hubungan diplomatik dengan negara Qatar. Kerajaan Arab Saudi berjanji akan membenarkan jemaah haji dari Qatar masuk sementara semua warganegara Qatar diberi masa 2 minggu bermula pada tarikh tersebut untuk pulang ke Qatar. Qatar juga dikeluarkan dari pakatan ketenteraan yang sedang memulihkan kuasa di Yemen.

Menteri Luar Qatar menyatakan tindakan yang dilakukan tidak bersebab sehingga sampai memutuskan semua hubungan Qatar. Empat lagi negara kemudiannya mengambil langkah yang sama dalam memutuskan hubungan dengan Qatar - Mauritius, Mauritania, Maldvives dan Libya.

7 Jun - Menteri Luar UAE, Anwar Gargash menyifatkan tindakan kerajaan Qatar sebagai percubaan menunggang harimau yang ganas akibat daripada sokongan mereka terhadap gerakan-gerakan yang dilabelkan pengganas. Kerajaan UAE merasakan tidak ada apa lagi yang boleh dibincangkan selagi Qatar tidak menurut permintaan bekas sekutu mereka dalam GCC.

Berdasarkan kronologi yang dipersembahkan ini, marilah kita sama-sama berdoa yang air yang dicincang, tidak akan putus.


Google Interland : jika anda celik teknologi, beri anak anda main permainan ini

Tidak dinafikan bahawa terdapat ramai anak-anak yang menggunakan internet. Ada yang menyalahgunakan internet seperti melihat laman lucah, penipuan internet, pembuli internet, mendedahkan maklumat diri dan keluarga dan ada juga yang memberi butiran kad kredit ibubapa. Jadi daripada situ Google telah mewujudkan satu program baru iaitu permainan berasaskan web yang direka khas untuk mengajar asas-asas keselamatan internet kepada anak-anak.

Antara subjek yang ada di dalam progam ini adalah mengenai phishing, gangguan internet, penggidalam internetkata laluan, dan isu-isu keselamatan internet yang lain. Program ini panggil "Be Internet Awesome" dan ia termasuk sebagai salah satu kurikulum dan permainan video yang digunakan di dalam bilik yang dipanggil  Interland. Ia telah dibangunkan dengan bantuan daripada guru-guru, pereka video grafik, YouTube, organisasi keselamatan internet dan celik huruf dan juga sumber-sumber yang boleh didapati dalam talian secara percuma.

Dengan Interland yang di bangunkan oleh Google, ia akan mengajar anak-anak anda mengenai lima prinsip internet teras iaitu pintar menggunakan internet, amaran dalam internet, pengukuhan internet, jenis-jenis internet dan kekuatan internet.

Terdapat empat jenis tapak di dalam program ini di mana setiap pemain muda akan menentang penipu, penggodam, pembuli, dan yang lebih menderita apabila mereka yang mendedahkan terlalu banyak maklumat tentang diri mereka dalam talian.

Dalam subjek "Kind Kingdom" sebagai contoh, pemain perlu mengumpul hati dan alat-alat untuk membantu mereka menyebarkan kebaikan kepada watak-watak  yang mereka bertemu ketika dalam permainan. Di samping itu juga mereka perlu menyekat dan melaporkan jika ada pembuli yang mereka temui di tengah jalan.

Google dan rakan kongsi mereka juga mewujudkan sekumpulan sumber untuk guru-guru dan satu siri video untuk ibubapa yang dipanggil cabaran Be Internet Awesome. Ia direka untuk membuat anda bercakap mengenai keseronokan keselamatan dalam talian dan apa yang boleh diakses.

Be Internet Awesome adalah projek yang terbaru dalam siri inisiatif oleh gergasi internet ini untuk menggalakkan penggunaan internet sebagai tempat yang selamat dan positif untuk semua orang. Pada bulan April 2017, YouTube melancarkan Internet Citizens iaitu beberapa siri bengkel bertujuan mendidik kanak-kanak berumur 13-18 di United Kingdom mengenai cara untuk memerangi isu-isu seperti berita palsu dan juga ucapan yang menyakitkan hati.


Tiada Istilah Hukum Karma Dalam Ajaran Islam

Pasti anda pernah terlihat rakan-rakan anda di media sosial seperti Facebook dan Instagram berkongsi status atau gambar-gambar beserta "quotes" mengenai karma. Ia bukanlah sesuatu benda yang baru. Malah, terdapat sebuah lagu yang dipopularkan oleh kumpulan Wings yang bertajuk "Hukum Karma". Namun sedarkah anda bahawa hukum karma adalah sesuatu fahaman dan pandangan dalam agama Hindu dan lain-lain, yang mana sangat jauh terpesong daripada ajaran Islam.

Jika dilihat dari lenggok gaya bahasanya, sememangnya hukum karma ini adalah seolah-olah sama dan seumpama dengan ajaran Islam. Namun jika kita teliti dan selami dengan lebih dalam, ia merupakan sesuatu yang sangat berbeza.

Karma merupakan konsep utama dalam agama Hindu, Buddha, Jainisma, Sikh dan Taoi. Ia membawa maksud sesuatu perbuatan atau niat sesuatu individu akan dibalas kembali menurut hukum alam atas apa yang telah dilakukannya. Perbuatan yang baik akan memberikan kepada balasan dan karma yang baik manakala perbuatan yang buruk pulak akan mengundang keburukan dan karma yang tidak baik. Ia juga dikaitkan dengan idea kelahiran semula oleh agama-agama ini.

Tidak seperti agama Islam, agama-agama ini percaya akan kelahiran semula selepas mati. Jadi bagi mengelakkan penganut agama Hindu daripada dilahirkan semula dalam keadaan yang buruk atau seperti binatang, mereka perlu melakukan perbuatan yang baik untuk mendapatkan karma yang baik. Dan jika mereka gagal untuk mendapatkan Karma yang baik maka mereka akan dilahirkan semula selepas dimasukkan ke neraka untuk sementara waktu.

Menurut salah sebuah kitab dalam agama Hindu iaitu Chandogya Upanishad, doktrin karma memberitahu yang mana sesiapa yang bersifat terpuji akan dimasukkan ke dalam rahim baik kaum Brahmin, Kshatriya atau Vaisya manakala mereka yang bersifat buruk akan dimasukkan ke dalam rahim busuk seekor anjing atau khinzir.

Tiada istilah kelahiran semula dalam ajaran agama Islam. Allah hanya menciptakan kehidupan seseorang itu hanya untuk sekali sahaja dan akan juga dimatikan sekali sahaja. Umat Islam hanya akan dibangkitkan sekali sahaja selepas mati iaitu ketika menjelangnya hari kiamat dimana segala amal dan dosa akan dihitungkan dan diberikan ganjaran syurga atau neraka mengikut amalan masing-masing. Jadi dengan ini maka tertolaklah dengan nyata akan hukum Karma ini.

Maksud kifarah adalah balasan di dunia akibat dosa yang dilakukan oleh hambanya daripada Allah S.W.T dan juga mungkin dalam pelbagai bentuk ujian. Contohnya seperti kematian orang yang dikasihi, dijangkiti penyakit pelik, kehilangan dan kerosakan harta benda, tidak tenang dalam hidup dan sebagainya. Kifarah atau balasan ini tidak tertakluk kepada jumlah masa yang ditentukan, yakni selagi ia belum menepati ketentuan Allah, maka ujian tersebut tidak akan terhenti walaupun pelbagai usaha dilakukan.

Namun perlu difahami bahawa dengan ujian inilah Allah S.W.T menunjukkan bahawa Dia kasih akan hambanya. Dengan ujian yang diberikan, Allah juga akan memberikan kesabaran dalam menempuhinya. Selain itu, martabat seseorang itu akan dinaikkan bukanlah dengan amalan-amalan yang dilakukannya tetapi dengan kesabarannya terhadap segala ujian yang diberikan Allah.

Juga, kifarah terhadap manusia oleh Allah S.W.T bukanlah semata-mata untuk membalas perbuatan jahat mereka, namun ia juga adalah untuk menghapuskan dosa yang lalu supaya ia tidak terbeban oleh kita di hari akhirat nanti dengan dosa yang bertimbun. Sesungguhnya Allah itu Maha Pemurah dan Maha Penyayang. Di dalam setiap balasan pasti ada hikmahnya.

"Tidak menimpa ke atas seorang mukmin satu kecelakaan, biarpun duri, ataupun lebih daripada itu, melainkan Allah akan menggugurkan dengannya satu dosa" (Maksud hadis riwayat Al-Bukhari dan Muslim)

Terdapat perbezaan yang ketara antara hukum karma dan kifarah ini. Ya benar kedua-dua adalah suatu pembalasan namun kaedah dan hikmahnya sangat terpesong jauh. Contoh lain lagi, bagi penganut Hindu, mereka akan dilahirkan sebagai binatang dalam kelahiran semula jika karmanya buruk di kehidupan lalu, namun bagi umat Islam, dosa menderhaka kepada ibu bapa akan dibalas secara terus di dunia ini tanpa menunggu pendosa itu untuk mati terlebih dahulu, kerana penghidupan semula bagi umat Islam hanyalah ketika dibangkitkan pada hari kiamat.

Bagi umat Islam, mempercayai sesuatu yang seperti hukum karma ini yang mana mengikut fahaman agama Hindu (dilahirkan semula) boleh memesongkan akidah dan terkeluar dari Islam. Maka, marilah kita berbalik kepada hukum dan ajaran Islam yang diajarkan oleh Rasulullah S.A.W agar kita dijauhkan daripada syirik kecil serta diberkati dalam hidup.


Bufet Ramadan - Tradisi Yang Perlu Dilihat Semula Tujuan Penganjurannya

Setiap kali Ramadan akan wujud promosi bufet Ramadan. Kadangkala promonya sudah pun muncul sebelum Ramadan lagi.

Mengapa bufet Ramadan sudah menjadi seolah satu tradisi yang akan wujud setiap tahun? Entahlah mengapa. Idea untuk makan bufet ketika buka puasa ni, seolah dah lari matlamat asal Ramadan itu sendiri.

Dari segi praktikaliti, bufet itu sendiri agak tergelincir dari apa yang sepatutnya dianjurkan.

Satu, harganya agak mahal. Seolah dah jadi norma pula bufet Ramadan meletakkan harga RM50 ke atas satu kepala.

Dua, tidak ada siapa pun yang mampu makan sebanyak apa yang dia bayar. Pada bulan selain Ramadan, pasti kita akan mengelakkan diri kita dari berbelanja lebih RM50 untuk makan seorang.

Tiga, dengan amaun yang diminta, katalah satu keluarga beranak tiga dan salah satu anaknya masuk percuma, sebuah keluarga akan membelanjakan RM150-RM200 untuk sekali makan. Itu amaun makan seminggu pada bulan lain. Kita kata tak apa....demi Ramadan.

Empat, tak ada apa yang mengingatkan kita tentang Ramadan ketika majlis bufet Ramadan. Suasananya hingar dan situasinya kelam kabut. Solat pun tak tenteram memikirkan kambing golek yang mungkin habis.

Lima, Ramadan adalah bulan berjimat dan mengingati kesusahan orang yang kurang berkemampuan. Bagaimana tradisi bufet Ramadan mengingatkan kita tentang kesengsaraan, jika kita menyanggupkan diri kita bayar lebih dari apa yang kita biasa belanja untuk makan? Pembuangan makanan pula memang berlaku pada kadar yang banyak setiap kali Ramadan menjelang. Bagaimana kita hendak menjustifikasi tindakan kita itu?

Istimewa betul Ramadan ini kerana hanya pada Ramadan, semua logik dan hujah yang kita kata tentang kos sara hidup, semua ditolak ke tepi. Tak apa pula habis beratus untuk satu malam, sedangkan pada bulan lain, nak makan pun berkira, disalahkan peniaga, disalahkan kerajaan.

Tak ramai pula yang nak tunjuk bagaimana dia berjimat mengawal belanja, sedangkan Ramadanlah bulan paling sesuai untuk tengok balik di mana terjadinya pembaziran kita.Seeloknya kita sebagai sebuah masyarakat lihat semulalah, apa relevannya jualan bufet Ramadan dan apa kaitannya dengan ibadah berpuasa yang sangat dianjurkan supaya dilakukan buka puasa, dalam keadaan sederhana.


6 Teori Konspirasi Mengenai Peristiwa Besar Dunia Yang Menjadi Tanda Tanya

Pernahkah anda terfikir sesuatu berita atau sejarah itu akan kesahihan dan kebenarannya? Apa yang anda baca dan lihat di kaca televisyen berkemungkinan tidak semuanya benar malah direka-reka untuk kepentingan sesuatu pihak. Lebih-lebih lagi di zaman serba canggih dengan penggunaan internet dan media sosial secara meluas ini.

Perkara seperti ini tidak hanya terikat kepada zaman moden sahaja kerana terdapat juga teori konspirasi yang mengaitkan berita-berita dan sejarah yang besar berpuluh-puluh tahun yang lalu.

Iluminasi.com ingin berkongsi dengan anda 6 teori konspirasi yang diutarakan oleh pengkaji-pengkaji akan kesahihan peristiwa-peristiwa besar dunia.

Siapa tak tahu perbankan elektronik? Boleh dikatakan 80% daripada kita menggunakan perbankan elektronik dalam rutin seharian seperti membeli belah dan membayar bil. Maybank2U dan Cimbclicks antara yang paling lazim digunakan di Malaysia. Namun tahukah anda terdapat teori konspirasi yang mengatakan perbankan elektronik ini adalah sejenis teori konspirasi New World Order. Wang di alam maya atau virtual money seperti kad debit dan kad kredit diwujudkan oleh kumpulan rahsia yang merancang untuk menguasai dunia.

Perancangan mereka mudah, dengan membuatkan semua orang bergantung kepada perbankan elektronik secara tak langsung mengurangkan penggunaan wang kertas yang nyata. Apabila semua orang menggunakan perbankan elektronik, mereka ini akan mencetuskan apa yang dipanggil "worldwide electronic blackout" di mana ia akan memadamkan segala maklumat bank seseorang. Jadi, sudah tentulah wang yang tersimpan di dalam akaun anda akan hilang dan membuatkan anda panik. Tujuan utama teori ini adalah untuk memperkenalkan semula sistem hamba dalam dunia moden ini. Sejauh mana kesahihan teori ini?

Terdapat teori mengatakan kes wabak HIV/AIDS pertama yang dilaporkan oleh Centers for Disease Control and Prevention (CDC) pada 1981 adalah dicipta oleh CIA untuk menghapuskan golongan homoseksual dan kaum Afrika Amerika. Ahli ekologi Kenya yang memenangi Anugerah Nobel Keamanan, Wangari Maathai, menggunakan perhatian yang diterimanya itu dengan menyokong teori ini. Teori ini juga disokong oleh presiden Afrika Selatan, Thabo Mbeki yang mempertikaikan kebenaran wabak ini berasal dari Afrika serta menuduh kerajaan Amerika Syarika sengaja mencipta virus ini di makmal tentera. Terdapat juga pendapat yang mengatakan kerajaan sengaja menyuntik lelaki homoseksual dengan virus ini pada 1978 ketika melakukan eksperimen hepatitis-B.

Munkin ramai yang tahu mengenai Nazi yang membunuh berjuta-juta orang yahudi ketika Perang Dunia Ke-2. Namun para pengkaji sehingga kini menyokong pendapat mereka bahawa hampir 6 juta orang Yahudi sebenarnya tidak dibunuh oleh tentera Nazi. Mereka sebaliknya disediakan tanah untuk dijadikan negara Yahudi, oleh kerajaan Jerman dan negara barat lain, selain Palestin, kata Presiden Iran Mahmoud Ahmadinejad yang juga mengatakan bahawa holocaus tersebut hanyalah mitos dan rekaan barat semata-mata. Walaupun terdapat banyak bukti serta pengakuan dan permohonan maaf oleh kerajaan Jerman berpuluh tahun yang lalu, namun terdapat teori lain yang menyangkal kenyataan itu.

Tidak dinafikan oleh para pengkaji bahawa orang yahudi dipenjarakan ketika Perang Dunia Ke-2 namun mereka meragui kesahihan jumlah orang yahudi yang dibunuh, ianya seperti dibesar-besarkan. Seorang peguam bernama Edgar Steele yang menyokong teori ini berkata, "Semua orang yang kelihatan sangat kurus dan timbunan mayat-mayat di dalam gambar tersebut sebenarnya adalah orang Republik Czech, Poland dan Jerman yang mati akibat wabak tipus yang mana sangat berleluasa di dalam kem tersebut,"

Segitiga Bermuda. Antara misteri yang sangat menyeramkan dan masih kekal sehingga kini tanpa jawapan. Dikatakan bahawa setiap apa sahaja yang melalui kawasan sama ada melalui udara atau air, pasti akan hilang lenyap tanpa kesan. Adakah terdapat kuasa misteri yang menyebabkan kapal dan pesawat hilang begitu sahaja di Segitiga Beruda ini atau ia hanya cerita rekaan semata-mata?

Terletak di bahagian barat Laut Atlantik Utara, kawasan yang diberi gelaran "Devil's Triangle" ini berkeluasan 1.3 juta kilometer persegi yang bersambung antara Bermuda, Florida dan Puerto Rico. Oleh kerana terlalu banyak kapal-kapal yang hilang secara misteri di kawasan ini menyebabkan banyak konspirasi timbul. Terdapat ahli teori yang mengatakan terdapat kuasa ghaib yang bertanggungjawab ke atas segala misteri tersebut dan ada juga mengaitkan dengan kewujudan makhluk asing.

Namun teori terdapat kuasa ghaib itu disangkal oleh U.S Coast Guard dan juga pakar-pakar yang mengetahui akan kawasan ini. Mereka mengatakan kejadian yang berlaku di Segitiga Bermuda ini tidak lebih daripada kemalangan di kawasan lautan yang lain dan mengaitkannya dengan kejadian alam seperti ribut taufan serta gelombang ombak sebagai penyebab utama.

Mereka juga mengaitkan kemungkinan ianya berkait dengan lanun dan kegagalan mekanikal kapal atau pesawat. Bagi mereka yang bercakap mengenai kerosakan kompas setiap kali melalui kawasan ini, pakar-pakar juga menafikan kebenarannya dengan menyatakan bahawa tiada kuasa magnetik yang ganjil di kawasan tersebut. Pihak mana pun yang anda percaya, kisah Segitiga Bermuda ini akan terus menjadi misteri yang tidak dapat diselesaikan.

Tragedi yang mengejutkan seluruh pelusuk dunia pada 11 September 2001 dianggap antara konspirasi terbesar dunia. Media barat serta Amerika Syarikat menuduh serangan itu dilakukan oleh Al-Qaeda yang diterajui oleh Osama bin Laden. Teori konspirasi yang paling ketara adalah runtuhnya menara berkembar Pusat Dagangan Dunia tersebut adalah hasil daripada letupan yang dikawal oleh pihak tertentu dan bukannya disebabkan oleh kegagalan struktur bangunan yang dimakan api. Keengganan kerajaan dan Suruhanjaya 9/11 untuk menyiasat bukti penting yang bercanggah dengan penjelasan rasmi mereka terhadap serangan itu menguatkan lagi kepercayaan terhadap teori konspirasi ini.

Selain itu, ahli teori konspirasi juga menyatakan bahawa pesawat yang melanggar menara itu langsung tidak kelihatan seperti pesawat komersial yang didakwa oleh kerajaan Amerika Syarikat. Ia juga tidak mempunyai tingkap seperti pesawat komersial yang biasa.

Teori lain mengatakan bahawa Pentagon telah diserang oleh peluru berpandu yang dilancarkan oleh kerajaan Amerika Syarikat sendiri. Juga terdapat desas-desus mengenai pegawai atasan kerajaan yang mengetahui terlebih dahulu mengenai serangan yang bakal berlaku namun kerajaan Amerika Syarikat menafikan dakwaan itu dengan menyatakan mereka telah menyiasat perkara itu namun ia hanyalah berita palsu. Namun bagi penyokong teori ini, mereka percaya bahawa kesimpulan yang dibuat oleh pihak kerajaan adalah tidak konsisten dan bukti-bukti penting segaja diabaikan telah menuding jari ke arah kerajaan sendiri sebagai pihak yang bertanggungjawab atas insiden tersebut.

Neil Armstrong, seorang angkasawan yang paling terkenal di dunia. Beliau adalah angkasawan yang pertama yang berjaya menjejakkan kaki ke bulan pada 20 Julai 1969. Namun, ahli teori konspirasi menyatakan ia hanyalah sandiwara yang dirancang dan diatur oleh NASA dan organisasi lain. Menurut mereka lagi permukaan yang dijejaki oleh Neil Armstrong dan Buzz Aldrin bukanlah objek angkasa lepas tetapi adalah pentas ciptaan manusia.

Idea konspirasi ini disokong oleh mereka yang beranggapan bahawa teknologi ketika itu masih tidak cukup untuk melakukan perkara sebegitu. Mustahil bagi mereka untuk mempercayai perjalanan itu mampu membuahkan hasil dengan halangan persekitaran seperti sinaran kosmik, lingkaran radiasi dan angin solar. Malah mereka menunjukkan bukti bahawa lawatan ke bulan itu adalah palsu dengan menggunakan gambar dan video yang diambil ketika misi tersebut dijalankan. Antara keganjilan yang terdapat pada gambar dan video tersebut adalah bayang-bayang yang tidak konsisten, latarbelakang yang sama dan kekurangan bintang di sekeliling.

Mereka juga mengaitkan konspirasi ini sebagai salah satu usaha untuk menaikkan nama Amerika Syarikat dan memperoleh keuntungan dari segi kewangan. Namun, pihak NASA cuba menafikan tuntutan ahli teori ini dengan menggunakan Lunar Reconnaissance Orbiter untuk mengambil gambar kawasan pendaratan Apollo 11 pada Julai 2009. NASA mengatakan masih terdapat kesan pendaratan pada bahagian bulan itu yang berlaku pada 1969 namun ahli teori konspirasi masih berpegang kepada apa yang mereka percaya. Bagaimana pula dengan anda?


3 Tips penting bagaimana cara untuk mendapat tidur yang optimum

Tidur merupakan satu perkara yang amat penting di dalam hidup kita. Pernahkah anda mengalami satu keadaan di mana ketika anda bangun daripada tidur, anda berasa letih dan tidak bermaya? pernahkah anda mengalami masalah kepenatan yang melampau walaupun anda tidur awal pada malam sebelumnya? Ketahuilah bahawa anda memerlukan tidur yang optimum bagi mendapatkan hasil yang terbaik dan tenaga yang cukup untuk digunakan pada hari esok.

Sekiranya terdapat banyak barang dan mainan anak-anak di dalam bilik anda, ia dapt mengurangkan produktiviti otak anda. Hal ini kerana, bilik tidur merupakan tempat yang khas untuk berehat setelah penat bekerja seharian suntuk. Bilik tidur merupakan ruangan khas untuk berehat sepenuhnya. Percaya atau tidak, sekiranya anda mengecas telefon bimbit anda di dalam bilik tidur anda sebelum anda tidur, anda tidak akan tidur dengan optimum kerana sebahagian daripada otak anda masih "terjaga" untuk berfungi membangunkan anda bagi mematikan suis telefon tersebut. Oleh hal yang demikian, tidur anda akan terganggu sekaligus mengurangkan kadar optimum tidur anda.

Menurut Dr. Philip Gehrman, set minda anda bahawa bilik tidur adalah untuk tidur. Sekiranya anda masih juga mahu membawa telefon bimbit anda ke dalam bilik, pastikan ia di dalam mod senyap supaya otak anda tidak akan terganggu dengan bunyi dan kesan getaran telefon bimbit tersebut.

Suhu merupakan salah satu faktor yang paling penting bagi memastikan anda mendapat tidur yang cukup dan optimum. Anda tidak boleh tidur dalam keadaan yang panas dan juga dalam keadaan yang terlalu sejuk. Oleh itu, kenal pasti kesesuaian dan keselesaan diri anda untuk mendapatkan tidur yang optimum. Keluarkan sedikit belanja untuk memasang pendingin hawa sekiranya bilik anda terlalu panas sehingga menyebabkan tidur anda terganggu.

Sebagaimana yang anda tahu, telefon bimbit akan menghasilkan "blue light" yang akan menyebabkan mata anda sukar untuk tidur. Menurut satu penyelidikan yang dijalankan di Complutense University, Madrid, Sepanyol, cahaya blue light yang dihasilkan oleh telefon bimbit dapat menyebabkan kerosakan pada retina mata secara kekal. Hal ini demikian kerana, menurut Dr. Celia Sánchez-Ramos, cahaya blue light mempunyao tenaga yang tinggi namun gelombangnya amat pendek. Sekiranya cahaya ini terkena pada mata kita, ia akan menyebabkan gangguan untuk tidur sekaligus kerosakan pada anak mata.

Sekiranya anda mempunyai urusan yang penting yang perlu dilakukan pada waktu malam, anda boleh menggunakan aplikasi blue-light filter yang terdapat di Google Playstore dan Apple Appstore dan boleh dimuat turun secara percuma!.


Ini Pengalaman Saya Dibuli dan Usaha Saya Lakukan Untuk Hapuskan Budaya Buli

Tulisan asal ini ditulis oleh Bendahara Alam Warisan di akaun Facebook beliau. Beliau merupakan Pengerusi dan CEO Yayasan Pendidikan Malaysian dan Pengasas Ladang Alam Warisan.

Beberapa pembetulan ejaan dan perkataan telah dilakukan (tanpa mengubah maksud asal penulisan) untuk memudahkan pembacaan para pembaca di Iluminasi.com

Aku mangsa buli. Aku tidak pernah cerita benda ini pada orang. Selepas tengok kes buli pakai sterika panas ini, aku rasa aku kena buat sesuatu sebab mamat ini macam kawan aku yang mati kena buli disekolah berasrama penuh. Boleh sahaja aku hendak petik nama sekolah agama berasrama penuh ini, tapi malas aku hendak panjangkan cerita. Di sekolah agama pun bebudak pembuli ini boleh bunuh orang lah, bukan setakat institusi tinggi yang disebut sebut ini.

4 years it takes for my best friend untuk mati. Internal organ banyak yang rosak paru-paru dan semua daripada asbab kena belasah beramai-ramai ini.

Setiap kali hari Raya aku akan lawat mak dia. Ramadan ini sekali lagi kes macam ini timbul. Semoga arwah-arwah ini ditempatkan dikalangan orang beriman.

Mari aku definisikan pukul itu macam mana: kena lempang sekuat kuatnya, kena tendang sekuat kuatnya, kena tumbuk sekuat kuatnya, kena pijak, kepala kena pijak kat atas simen. Bukan atas bantal. Kena tendang, kepala kena sepak macam bola sepak (dia buat macam hendak ambil penalty) .

The next day lepas kena pukul selalu aku akan muntah darah pernah sekali darah keluar dari telinga. Sebab apa? Alasan membelasah adalah mereka kata badan aku sedap, dan aku tidak ikut cakap senior kena basuh baju ambil teh la apa bagai. Kata aku kurang ajar tidak hormat. Aku sudah macam malaikat masa itu depa kata aku kurang ajar. Apa bagai dalam words aku kat atas tu aku leave to your imagination.

Aku sudah cuba mengadu, azab duduk asrama ni. Belajar tidak menentu penuh ketakutan dan tiada siapa peduli. Cakap pada ibu ayah pun macam tiada beza. Sebab depa tidak akan bantai muka kau. Lebam sikit-sikit itu biasa kat muka. Mungkin mak ayah aku pun tidak tahu apa hendak dibuat.

Masa kena pukul kenapa kau tidak melawan? Hahahahha kau tidak kena beduk reramai dalam gelap boleh la kau cakap tidak melawan. Kau melawan arwah dah kau tak dapat pun nak bukak Ladang Alam Warisan dah tak sempat nak form Yayasan Pendidikan Malaysian dah. Tidak sempat bro. Arwah dah kau kalau kau melawan.

Tak kuasa nak melawan sebab mereka akan lauk kau dalam gelap. So kau tadah sahajalah. Redha dan masa itu kau fikir mana Allah. Kau sebut Allah Allah pun, lagi naik hantu depa. So kau diam sahaja. Nanti depa tengok la kau pengsan ke tak. Aku banyak kali pitam nak pengsan tapi aku kawal kena sedar selalu sebab silap haribulan mampus aku. Ataupun koma.

Masa ini kau tertanya apa sebab kau dilahirkan dibesarkan penuh pengharapan kasih sayang mak abah kau. And that particular moment kau yang kononnya hendak belajar jadi orang berguna, makan tapak kaki dan penumbuk orang sahaja. What a shitty event, and it happened almost dua kali seminggu. So kau boleh budget bila kawan kau akan beritahu kau senior panggil. So kau akan kena lauk. Masa itu kau mengucap sahajalah banyak-banyak. Kot mampus time tu kan. Ko gelak bila baca. Tak kena kat batang hidung sendiri ok lah.

Masa kena pukul kau akan kena maki kau akan kena gertak kau akan kena carut dan semua kata-kata buruk akan keluar. Paling banyak doa suruh kau mampus la masa kau kena pukul tu.

Lepas kau lembik kau akan dicampak keluar. Kau bawa diri kau, kau basuh luka kau darah kau dan hingus kau tepi paip kemudian kau ambil wuduk duduk surau. Tak semayang pun sebab rusuk kau macam kena hiris bila nak rukuk. So masa itu kau berdoa, dalam pening. Kau doa Allah balas balik apa yang depa sudah buat. Aku anak sulung tiada abang. Mana aku hendak mengadu? Masa itu tiada FB lagi. Handphone pun tiada. Hendak mengadu pada siapa? Allah sahaja laaaa...

Apa daa gi surau, pergi jumpa warden lah mengadu. Hahahahaa kau gila? Malam itu kau tidur di mana? Dorm kau kan. Tepi katil kau depa sudah tunggu. Tidak dapat di dorm, dalam bilik air. Tidak di bilik air di luar masa outing. Hahahahaha korang jangan poyo la kata hadap jelah. Kalau dah 15 orang kau hendak kena hadap, kawan-kawan kau tengok sahaja. Kau rasa kau hendak buat apa?

Aku feel arwah ni. Aku dapat rasakan apa yang dia lalui. Azab. Menitik air mata aku. Sorry emo. Yalah anak orang mati kan. Aku ada anak dua. Susah aku nak besarkan mereka.

Form 4 aku keluar asrama. Sebab aku jadi manusia paling buas. Masa tu ringan je tangan ni. Rasa lepas join team rugby semua orang aku nak pukul. Even senior-senior pun aku nak pukul. Lawan STJ bukan nak main rugby tapi hendak belasah orang. Masa itu aku baru kenal kekuatan.

Aku keluar asrama sebab tidak mahu aku pula jadi orang yang meneruskan tradisi ini. It stop with me.

Deep inside its like a feeling where kalau aku dapat cari semua yg pernah buli aku, aku akan sembelih dan hirup darah mereka. Really. Sekarang sudah kurang. Paling kuat kalau jumpa aku tumbuk sahaja muka dia. Sembelih nanti masuk lokap pula.

At the same time I become a person yang sangat rendah self esteem.

Rasa rendah diri, tidak yakin dengan diri sendiri. It damage me as a young teenager.

Then masa matriks aku jadi ketua pelajar. Masa itu dah jadi lain. I learn to lead and to help people in need. Aku guna kekuatan untuk tolong orang lemah orang teraniaya.

Masa ni adik aku pula kena buli. Masa belajar di matriks ini umur dalam 18 tahun. Aduii jilake. Hahahah terus hilang sabar, iyalah aku sudah terbayang adik aku jadi arwah kot.

Aku tanya nama siapa buat apa pada adik aku. Dia beritahu. Aku buru aku cari terus bagi pelempang. Kecil sahaja budak dia muka mulus gila. Ini pembuli? Hahahaha korang jangan tidak tahu. Muka innocent hensem baik itu lah pembuli. Muka pecah rumah tu segan hendak jumpa orang. Then aku warning satu dorm form 4, siapa buli orang tidak akan report polis aku tidak akan tunggu luar, aku akan datang aku akan masuk dorm aku akan baling budak pembuli ini kebawah. Masa ini baru 18 tahun (gertak sahaja, belum tentu aku buat lagi. Tapi kalau buat tidak tentu lagi).

I made my point. Gigil semua budak-budak itu. Aku rasa suara aku ini yang kenal sahaja akan tahu macamana bunyinya. Adik aku pun tidak tahu aku buat benda ini sebab aku tidak mahu dia takut. Alhamdulillah tiada sudah kes macam ini berlaku. Aku cakap kat senior-senior. Budak-budak junior ini semua ada nombor telefon aku. Mereka mengadu sahaja, aku kutip. So sejak daripada itu tidak pernah ada budak mengadu kena buli sampai adik habis belajar.

Masa universiti aku jumpa satu group. Group ini ubah aku jadi leader bagi semula keyakinan diri untuk terus hidup sebagai manusia berguna.

Sejak jadi anak ledang belajar aku makin baik, aku jadi orang paling cemerlang pelajaran dan kepimpinan masa di Uitm. Dapat anugerah, Tan Sri Ibrahim Abu Syah bagi. Alhamdulillah. Masa di uni aku banyak tolong orang susah dan backup orang gaduh. Most of my friends tidak tahu perkara ini. Tapi kaki gaduh ini biasalah aku buat secara part time. That rage perlu di salurkan be benda yg sepatutnya. Hehehe. Sekarang sudah tiada.

That rage sudah disalurkan ke tempat lebih baik. Tapi jauh disudut hati, aku masih trauma.

Sekarang saya tubuhkan satu yayasan nama dia Yayasan Pendidikan Malaysia, untuk mendidik anak bangsa. Banyak lagi yang kita hendak buat, dan kena buat. Pelajaran sudah ada kementerian yang cover namun usaha mendidik anak bangsa ini tiada. Adakah orang yang mendidik sekarang? Mengajar adalah. Cikgu pun naik fed up dah tengok perangai budak-budak ini di sekolah. Di universiti pun. Kurang ajar lain macam. Dalam Twitter, Instagram selamba badak kutuk guru, kutuk lecturer. Kutuk tidak apa lagi, siap tumbuk cikgu! Haiihhh. Sebab tiada didikan. Semua tentang konsep akademik cemerlang tapi tidak pada pendidikan tentang kehidupan.

Aku buka Ladang Alam Warisan. Dekat ladang ini kami buat motivasi bagi budak budak ini berani. Ajar tentang kehidupan, tentang adab, tentang agama. Pesan-pesan pada mereka. Alhamdulillah sudah berjalan 6 tahun. Target aku sekolah berasrama penuh dan sekolah asrama. Tapi it's too small. Kena buat gerakan lebih besar lagi. Kena tap audience yang lebih luas lagi.

Belajar tinggi tapi bodoh. Maaflah kasar ayat aku ini. Tapi belasah sampai berstrerika sampai mampus itu tahap bodoh la tu. Bahasa apa pulak nak diberi lagi. Ini reality pelajar hari ini.

Aku harap kita semua, dapat didik anak anak bangsa, dekat sekolah rendah sekolah menengah dan peringkat institusi pengajian tinggi. Budaya buli ini kena diberhentikan. Kasih sayang perlu dipupuk, keberanian perlu diterapkan dengan didikan yang betul.

Dengan adanya satu pasukan yg khusus memantau masalah buli boleh ditangani. Saya yakin dengan Allah swt. Ini untuk masa depan anak anak kita.

Kita nak create satu system yg budak-budak ni boleh adukan apa sahaja kes buli pada kita. Kita akan bantu secepat mungkin dengan bantuan pihak berkuasa. Pihak sekolah dan universiti boleh bekerjasama. We need help to solve this issue. They need to feel yang mereka ada orang yang akan bertindak bagi pihak mereka.

Ibu ayah rakan taulan, jadi jangan bercakap tentang masalah. Lets find a solution. Kepada anak muda jom kita fikirkan sesuatu. Kepada bekas pembuli (yang sudah insaf) dan mangsa buli, idea kalian amat saya perlukan. Share this posting. Maybe akan ada idea-idea bernas yang boleh kita laksanakan bersama.

Kepada pembuli yang pernah buli orang, pijak pijak orang. Korang tunggu sahaja balasan Allah. Kalau nasib tidak baik kita berjumpa, memang la patah hidung tu nanti. Bukan sebab apa terlanggar je, tersadung. Hehehhehe doalah banyak banyak anak anak korang tak kena. So if you don't want your son or daughter to be the next victim, bertaubatlah. Zaman ada FB ini kau cari balik sorang sorang yg kau pernah lauk. Pergi minta maaf. Kalau berani laaa.

We need to stop this. Anak kalian maybe the next victims. Ingat buli bukan setakat pukul. Mereka even boleh seksually abuse your children. Part ini aku malas nak kupas sekarang. Pendidikan dan peringatan berterusan amat kita perlukan. Pendidikan...

Sekiranya anda ingin menyuarakan idea atau pendapat, bolehlah berhubung dengan pihak Bendahara Alam Warisan di akaun FB beliau.


Kebanyakan Orang Gagal Temuduga Disebabkan Perkara Ini

Artikel ini ditulis oleh saudari Zuryati Isa di laman facebook miliknya dan pihak iluminasi telah mendapat kebenaran untuk ulang siar penulisannya di laman blog ini. Semoga bermanfaat kepada semua.

Bakal majikan : Kenapa saudara berhenti daripada tempat kerja lama?

Bakal pekerja : Kerana saya mahu mencari tempat kerja yang lebih baik dan boleh menghormati saya sebagai Muslim.

Bakal majikan : Ke bos dan tempat kerja lama awak ada masalah atau awak ada masalah dengan mereka?

Bakal pekerja : Dekat mana-mana pun ada cabaran, Tuan. Dan setiap satu cabaran tu memberikan pengalaman dan pelajaran baru untuk saya. InsyaAllah.

Bakal majikan : Betullah tu... Ada masalah. Masalah apa? Company mereka dah nak bankrap ke? Atau bos awak tu tak pandai manage company?

Bakal pekerja : Semuanya baik-baik saja, Tuan. Saya cuma mahu mencari yang lebih baik untuk saya.

Bakal majikan : Habis, bos dan company lama awak tu tak cukup baik?

Bakal pekerja : Bukan macam tu. (Diulang) Saya cuma mahu mencari yang lebih baik.

Bakal pekerja : Tempat kerja saya tu tak ok. Kerja banyak, gaji sikit. Bonus pun tak bagi. Bosnya pun tak ok, tapi jarang ada di ofis. Dengar-dengar macam dah nak bankrap. Ramai pekerja yang dah berhenti dan nak berhenti juga. Kewangan diorang teruk.

Bakal pekerja : Teruk... EPF tak bayar. Gaji bayar suku saja. Claim jangan haraplah nak dapat. Hutang bank dah berjuta-juta. Stok tak laku. Dah berapa banyak dah dapat surat mahkamah. Hari tu siap Along datang mengamuk dekat ofis tuntut hutang. Hee... takut saya nak kerja situ lagi.

Bakal pekerja : Memang teruk. Staf-staf atasan dia pun teruk. Kaki bodek. Bos pula asyik suruh buat sales saja. Habis semua orang disuruhnya buat sales. Tak pandai manage pula tu. Semua orang kena dengar cakap dia. Suruh buat rancangan, tapi semua rancangan kena reject. Lepas tu asyik bertukar arahan. Dalam meeting marah-marah. Siapa yang bodek dia, dia sukalah. Siapa yang tak bodek, memang nasiblah.

Bakal majikan : Hmm... Macam tu rupanya. Saya kenal ex-bos awak tu. Saya berkawan baik dengan dia. Lama dah. Nantilah, saya maklumkan pada dia aduan awak ni. Dia kena ubah sikap-sikap tu.

Bakal pekerja : Eh! Err... Tuan berkawan baik dengan dia?

Bakal pekerja : Err... Tapi ex-bos saya tu ada baiknya juga. Banyak juga yang saya belajar daripada dia. Err...

Bakal pekerja : Saya memang suka mencari pengalaman di banyak tempat kerja.

Bakal pekerja : Biasanya saya akan bekerja selama maksimum 2 tahun sahaja di satu-satu tempat. Kemudian saya akan berhenti dan mencari pengalaman baru.

Bakal majikan : Kenapa? Ada apa-apa rancangan peribadi yang khusus? Atau ada apa-apa tujuan khusus?

Bakal pekerja : Tak ada. Saya memang suka belajar dan sukakan cabaran baru. Bila saya rasa dah mahir dan tak ada apa-apa lagi yang mengujakan saya di situ, saya akan cari kerja di tempat lain pula.

Bakal majikan : Berapa lama nak belajar dan cari pengalaman ni?

Bakal pekerja : Belum tahu lagi. Mungkin sehingga saya rasa penat dan puas.

Bakal majikan : Jadi awak rancang nak kerja dua tahun saja di sini?

Kadang-kadang bakal majikan kita sengaja tanya soalan-soalan mendesak sampai anda tak tahu nak jawab atau sampai kita 'ter'cerita 'kisah sebenar' kita berhenti kerja. Bertahan. Jangan sampai terkeluar rasa geram kita. Pertahankan integriti kita sebagai pekerja walaupun sudah tak bekerja di situ lagi.

Apabila diasak soalan provokasi macam tu, fikirkan segala perkara baik tentang tempat kerja lama dan ex-bos kita. Kalau tak ada, fikirkan nama baik kita sendiri dan fikirkan dosa pahala kita. Biarlah kita sampai berpeluh kerana diasak begitu. Dan biarlah hati kita geram ditanya bertalu-talu begitu.

Bakal majikan awak bukan nak tahu sangat masalah company lama dan ex-bos awak. Dia dan company dia pun ada banyak lagi masalah dan cabaran yang nak difikirkan. Kalau setakat nak merisik company orang, dia boleh hantar spy atau tanya kawan-kawan lain dalam industri.

Mereka cuma nak tengok adakah awak seorang yang boleh dipercayai dan boleh diharapkan menjaga rahsia dan cerita-cerita syarikat.

Walau teruk macam mana sekalipun mereka, jangan cerita. Bakal majikan awak tu memanglah dengar saja cerita awak dan nampak macam berminat saja 'bergosip' dengan awak.

Hakikatnya dalam hati, mereka mungkin sudah membuat keputusan untuk tidak menerima awak kerana mungkin akan mendapat nasib yang sama juga.

'Ya Allah... Kaw kaw dikutuknya bos dia dulu. Tak pasal-pasal aku tahu semua cerita company lama dia. Bahaya ni... Reject.'

Hati-hati. Entah-entah bakal majikan awak dan bos lama awak tu berkawan baik.

Ada baik dan buruknya sikap begini. Simpan sikit apa-apa rancangan masa hadapan awak. Awak boleh kongsikan sikit demi sedikit kemudian nanti dalam sesi-sesi lain. Memanglah semua orang suka dengan orang yang jujur. Pilih-pilih tempat dan keadaan. Sebaliknya, terlalu jujur boleh membuatkan orang lain 'menjatuhkan hukuman' tanpa awak sempat membuat apa-apa penjelasan.

'Apa? Memang suka lompat kerja? Macam tak selamat saja nak ambil dia ni.'


Kenapa ramai merasakan adegan cumbu dalam filem adalah perkara biasa?

Saya sebenarnya rasa bertuah juga sempat lahir dalam zaman di mana tidak wujud siaran televisyen berbayar. Waktu tu, semua orang tengok benda yang sama. Wayang pun jarang-jarang pergi tengok kerana panggung wayang pada waktu itu tidaklah mesra keluarga sepertimana panggung wayang sekarang.

Dulu waktu sekolah menengah saya boleh tonton filem dalam wayang sambil merokok. Hahahah.

Semenjak munculnya tv berbayar dengan pioneernya Mega TV (kalau anda tertanya apa dia Mega TV ni, harap minta orang lain jelaskan) dan kemudian munculnya Astro yang menguasai pasaran siaran berbayar, pelanggan mula rasa hak mereka sebagai pelanggan syarikat televisyen swasta perlu dipelihara.

Dah mula bayar bulan-bulan, takkanlah kerajaan masih ada kuasa juga nak potong siaran? Bermula dari wujudnya siaran televisyen swasta ini, mentaliti masyarakat kita berubah. Boleh nampak lama kelamaan orang ramai khasnya orang Melayu semakin toleran dan terbuka menerima pengaruh barat yang disiarkan dalam televisyen kerana kerajaan mula melonggarkan sekatan-sekatan.

Adegan cium dah tak ditapis. Adegan simulasi seks dah jadi bahan jenaka komedi Melayu. Adegan rogol dalam drama dan filem juga mula menjalar tanpa tapisan walaupun dipaparkan dengan kaedah yang tidaklah berterus terang apa yang sedang berlaku.

Ramai juga kawan-kawan saya yang mempersoalkan hak kerajaan untuk menapis sesuatu yang kita dah bayar. "Rosak drama dan filem kalau dipotong," kata mereka.

Filem terakhir saya tengok di wayang, Captain America - Civil War. Lamanya tak tengok wayang. Dalam filem tu ada adegan Captain America cium cucu saudara kepada teman wanitanya yang dikenali pada zaman 1940-an. Jangan minta saya jelaskan bagaimana ia boleh berlaku ya?

Saya ketika itu menonton seorang diri sementara ibu bapa berbangsa Melayu di sebelah saya dengan anak-anak menonton bersama, macam tak ada apa pula bila adegan itu ditayangkan. Mungkin anak-anaknya yang terbiasa menonton adegan seperti itu.

Saya lahir pada generasi yang adegan cium masih lagi pantang larang. Anak kami pula sudah lahir atau bakal lahir pada zaman cium mulut adalah tindakan normal untuk menunjukkan kasih sayang secara terbuka dalam media mereka dan fikirkanlah, bagaimana pula anak kepada anak mereka nanti? Mungkin bertambah teruk kalau dibiarkan saja apa yang dah merebak pada kita sekarang.

Kita dah semakin kurang sensitif terhadap sesuatu kerana kita tengok orang barat tidak sensitif. Model masyarakat kita yang sangat majmuk dan sangat berpegang kepada agama tak kiralah apa saja agamanya, dipaksikan kepada model barat yang sensitivitinya sudah agak songsang dan tidak sesuai diaplikasi pada kita.

Mengapakah seolah ada ramai di antara kita yang rasa semakin kita menyerupai barat, semakin cerdik dan moden kita ini?

Wabak ini semakin membarah dalam masyarakat kita sehinggakan ketika kontroversi adegan gay dalam filem Beauty and The Beast tempohari, punyalah banyak reaksi orang Melayu yang saya kenal dan saya tidak mahu sebutkan yang mentertawakan bantahan ke atas filem tersebut.

Reaksi seperti "kami sekeluarga on the way to watch Beauty and The Beast. Hopefully anak kami tak jadi gay esok. (sarcasm)" atau "saya dah tengok filem tu. Saya tak ada pun rasa saya nak meliwat orang" adalah perkara-perkara yang menunjukkan ramai di kalangan kita yang sensitivitinya sudah menipis benar.

Untuk orang-orang seperti ini yang sudah hilang sensitivitinya, jika saya adalah penjaja budaya barat, apa yang saya akan buat adalah saya akan terus suakan hiburan-hiburan yang mengandungi kontroversi supaya mereka ini semakin lama semakin lali. Pastikan kontroversi itu mampu membelah masyarakat.

Wujudkan perpecahan pada masyarakat. Pastikan orang-orang yang sudah hilang sensitiviti ini merasakan diri mereka 'ahead of the curve' atau lebih pandai berbanding orang lain. Bawa agenda yang menunjukkan sesiapa yang membantah agenda saya, adalah orang yang ketinggalan dari segi akal, pendidikan dan juga kemampuan berfikir.

Golongan yang sensitif dikata mindanya tak berkembang sementara yang tak punya rasa sensitif dipuji dan dipuja sebagai seorang yang mempunyai minda yang mampu mencerminkan keterbukaan, kepada semua perkara.

Sampaikan ada yang tak sedar, apa yang dia perjuangkan adalah hak untuk sebuah filem Hollywood ditayangkan di Malaysia tanpa potongan, sekatan dan campur tangan kerajaan. Dia mahu. Dia nak. Dia bangkit melawan. Untungnya, bukanlah pada dia. Seronok 2 jam, kesan buruknya bergenerasi merasa. Yang menyukarkan keadaan, kini industri hiburan Korea dan India pun dah turut sama. Jiran kita di Indonesia dan Singapura pun dah memulakannya. Harap kita tak mula menghalalkan adegan cium dalam filem dan drama negara kita.

Lama kelamaan, generasi ke generasi, insan yang lahir jadilah semakin terbuka menerima segala macam benda kerana sudah biasa terbuka minda. Lahirlah insan yang sensitifnya hanya pada subjek tertentu, tak mampu beza baik dan buruk, tak lagi mahu hiburan berbentuk bersih dan akan cepat melatah apabila kerajaan memperkenalkan sekatan ke atas apa yang dia rasakan "hak dia."

Sehinggalah satu hari nanti, tanpa dia sedar sekatan agama Islam yang dianuti juga, hilang sikit demi sikit ditelan agenda barat, melalui penjajaan karya mereka.


4 Fakta Menarik Tentang Kaabah, Kiblat Umat Islam Seluruh Dunia

Kiblat kita solat lima kali setiap hari. Selain itu dijadikan perhiasan dinding di banyak rumah orang Muslim negara kita untuk memperingkatkan kita tentang Allah Yang Maha Esa.

Saya ambil kesempatan hari ini untuk berkongsi dengan anda peminat setia Iluminasi 4 fakta tentang Kaabah yang menarik untuk kita ketahui.

Kain menutup Kaabah yang digelar kiswah itu sebenarnya pernah berwarna lain selain dari hitam. Kiswah pernah berwarna merah, putih dan berwarna hijau. Sehinggalah pada era pemerintahan Abbasiyah di mana pemerintah pada ketika itu memutuskan untuk mengekalkan warna kiswah kepada satu warna sahaja iaitu hitam dan tradisi itu kekal sehingga sekarang. Sebanyak 120kg benang emas tulen, 120kg benang perak dan 670 kg kain sutera digunakan untuk menghasilkan kiswah yang kita nampak hari ini.

Pendapat kebanyakan pengkaji menyatakan Kaabah telah dibina semula di antara 5 ke 12 kali. Kaabah pertama di oleh Nabi Adam as. sebagai pusat pertama untuk manusia menunaikan kewajipan pada Alla swt. Nabi Ibrahim as. dan anaknya Nabi Ismail as. membina semula Kaabah pada zaman mereka. Kaabah dibina semula tanpa perubahan ketika zaman Rasulullah saw. belum dilantik menjadi Rasul oleh orang Quraisy. Kali terakhir Kaabah diubahsuai adalah pada tahun 1996 menggunakan teknologi yang ada pada ketika itu yang diharapkan kukuh sehingga akhir zaman.

Bani Shaibah adalah keluarga yang dipilih oleh Rasulullah saw. sebagai penjaga kunci Kaabah dan amanah itu akan dipegang oleh keluarganya sehingga akhir zaman. Pada mulanya Rasulullah saw. diberikan kunci tersebut untuk dijaga tetapi Rasulullah saw, telah memilih Osman bin Talha dari Bani Shaibah untuk menggantikan beliau. Sudah lebih 15 abad keluarga Bani Shaibah menjaga kunci Kaabah dan ketika ini kunci Kaabah dijaga oleh Sheikh Abdul Qadir al-Shaibi.

Ketika Nabi Ibrahim as. membina semula Kaabah, dia meminta anaknya Nabi Ismail as. mencari batu yang baik untuk diletakkan sebagai penanda Kaabah. Hajar Aswad adalah batu yang diturunkan dari syurga ketika zaman Nabi Adam as. tetapi hilang semasa banjir besar yang melanda bumi pada zaman Nabi Nuh as. kemudian ditemui dengan bantuan Malaikat Jibrail. Asalnya batu ini berwarna putih yang lebih putih dari susu tetapi berubah warna selepas disentuh oleh kecelakaan yang dilakukan oleh manusia-manusia keturunan Nabi Adam as.

Itulah antara fakta menarik tentang Kaabah yang sempat saya kongsikan hari ini. Ada satu yang lebih menarik, tetapi tidak ada gambarnya. Di arasy Allah swt. wujud satu lagi Kaabah yang digunakan oleh para Malaikat yang akan bertawaf di sekelilingnya sama seperti apa yang kita buat ketika ibadah haji.


Kisah Kasih Sayang Khalifah Saidina Umar Al-Khattab Terhadap Rakyatnya

Saidina Umar Al-Khattab merupakan seorang daripada sahabat Rasulullah S.A.W dan juga khalifah Islam ke-2 selepas kewafatan Saidina Abu Bakar. Apabila mendengar namanya, pasti anda akan teringatkan sifatnya yang sangat berani, tegas, adil, sederhana dan juga bertanggungjawab. Sifat bertanggungjawabnya itu ditunjukkan dengan mendahului kepentingan rakyatnya lebih daripada kepentingan dirinya.

Selain terkenal dengan sifat tegas, beliau juga memiliki sifat yang sangat lemah lembut dan kasih sayang terhadap rakyatnya.

Muawiyah bin Hudaij RA datang kepada Umar rentetan daripada penawanan Iskandariyah, dan lantas mengikat haiwan tunggangannya. Ketika itu keluar seorang kanak-kanak perempuan dan terlihat olehnya Umar yang kelihatan seperti letih kerana bersafar. Lalu dihidangkan oleh kanak-kanak itu kepada Umar dengan roti, buah zaitun dan kurma dan Umar pun mula makan makanan tersebut. Kemudia Umar bertanyakan kepada Muawiyah "Wahai Muawiyah, apakah yang diperkatakan olehmu sebentar tadi ketika engkau singgah di masjid?,". Lalu jawab Muawiyah "Aku berkata bahawa engkau Amirul Mukminin sedang tidur di waktu siang,".

Lalu Umar pun membalas, "Sungguh tidak baik sekali apa yang engkau katakan itu dan alangkah buruknya apa yang engkau sangkakan itu. Jika aku tidur di waktu siang, maka sesungguhnya aku telah mengabaikan rakyatku dan jika aku tidur di waktu malam maka aku telah merugikan diriku sendiri (kerana tak bangun solat malam). Jadi beritahu padaku bagaimana aku dapat tidur di kedua-dua waktu tersebut wahai Muawiyah?,"

Apa yang dimaksudkan oleh Muawiyah berkemungkinan adalah beliau kasihankan Umar yang letih kerana bersafar dan mahukan Umar supaya berehat. Bahkan rakyat jelata juga pastinya akan memahami dan mengasihani pemimpin mereka yang sangat telus dan bertanggungjawab itu sehinggakan mereka rela jika Umar berehat. Namun bagi Umar, beliau risau jika rehat dan tidurnya itu akan menghalang rakyatnya untuk mengadu kemahuan dan keinginan mereka kepadanya. Betapa dasyatnya peribadi Umar sebagai seorang pemimpin.

Umar berkata lagi, "Jika terdapat seekor unta yang mati kerana tidak diuruskan dengan baik, aku sangat takut jika Allah memintaku untuk bertanggungjawab atas kelalaian hal tersebut,". Subhanallah jika rasa tanggungjawab Amirul Mukminin ini terhadap seekor unta sahaja pun sudah sedemikian rupa, bayangkan rasa tanggungjawabnya terhadap rakyatnya pula?

Ketika Umar mengerjakan haji terakhir dalam hidupnya, beliau duduk bersimpuh lalu mengangkatkan tinggi kedua belah tangannya ke langit ambil berdoa, "Ya Allah Ya Tuhanku, sesungguhnya umurku sudah semakin menua dan tubuh badanku sudah semakin lemah, sedangkan rakyatku semakin bertambah, maka Engkau cabutlah nyawaku ketika aku berada dalam keadaan yang tidak merugikan,"

Pernah Abdullah bin Abbas RA memberitahu, "Setiap kali selepas solat, Umar akan duduk bersama-sama rakyatnya dan rakyatnya pula akan datang mengadukan apa yang diperlukan kepada Umar. Umar kemudiannya akan meneliti permintaan tersebut. Kebiasaan yang dilakukan oleh Umar adalah beliau akan duduk menyemak keperluan rakyatnya setelah selesai solat subuh sehingga terbitnya matahari. Kemudian barulah beliau pulang ke rumahnya,"

Malah ada sebahagian rakyatnya yang berasa segan dan malu untuk mengadu masalah mereka kepada Saidina Umar kerana kewibawaannya sebagai seorang pemimpin. Oleh kerana perkara itu, beberapa orang sahabat; Ali bin Abi Thalib, Utsman bin Affan, Thalhah bin Ubaidillah, az-Zubair bin al-Awwam, Abdurrahman bin Auf, dan Saad bin Abi Waqqash bercadang untuk memberitahu Umar mengenai perihal itu.

Lalu Abdurrahman bin Auf yang paling berani untuk membicarakan perkara itu mara ke hadapan untuk berbincang dengan Umar. Berkata Abdurrahman kepada Umar, "Wahai Umar, berlemah lembutlah dengan rakyatmu kerana ada di antara mereka yang datang berjumpa denganmu tetapi keperluan mereka tidak terucap kepadamu kerana kewibawaanmu yang sangat tinggi. Lalu mereka pun pulang tanpa membicarakan apa-apa.

Umar dengan tenangnya menjawab pertanyaan Abdurrahman, "Wahai sahabatku, sesungguhnya dan demi Allah, aku telah pun melayan rakyatku dengan selembutnya sehinggakan aku takut kepada Allah jika aku berlebihan dalam berlemah lembut dengan mereka. Dan sesungguhnya, aku juga bersikap tegas terhadap mereka sehinggakan aku takut kepada Allah jika ketegasan aku melampaui batas. Jadi, beritahuku, apa yang harus aku lakukan lagi,". Mendengar jawapan Umar lalu tertitislah air mata Abdurrahman membasahi pipinya.

Umar sering bertanyakan mengenai khabar dan keperluan kepada masyarakat yang tinggal jauh dari Kota Madinah seperti di Iraq, Syam dan lain-lain. Beliau akan mengirimkan utusannya untuk pergi ke kota-kota tersebut dan meneliti keperluan dan keinginan mereka. Bukan itu sahaja, beliau sendiri membuat kunjungan secara terus untuk melihat keadaan rakyatnya yang ditadbir oleh gabenornya.

Kesungguhan beliau untuk menyenangkan dan memenuhi keperluan rakyatnya membuatkan beliau berusaha dengan kuat sehinggakan beliau mahu janda-janda yang tidak mempunyai sesiapa yang menanggung mereka berasa cukup dengan bantuannya dan tidak lagi berharap kepada lelaki-lelaki lain.

Begitulah sifat seorang pemimpin yang sangat menyayangi rakyatnya dan juga disayangi rakyatnya. Peribadi dan sikap Umar terhadap rakyatnya ini adalah definisi sebenar suatu kepimpinan dengan menunjukkan contoh dan teladan melalui perkatan dan perbuatan. Walk the talk bak kata orang putih.

Kesungguhannya untuk menyenangkan dan memakmurkan hidup rakyatnya adalah melebihi keinginan dirinya untuk hidup senang. Tiada apa yang lebih senang bagi Umar daripada melihat rakyatnya cukup akan keperluan. Setiap pemimpin yang baik akan menerajui masyarakat dengan baik, dan masyarakat yang baik akan melahirkan pemimpin yang baik. Manakala masyarakat yang buruk akan melahirkan pemimpin yang kurang dari segala segi dan mereka akan memilih pemimpin mereka berdasarkan nafsu dan kepentingan diri sendiri.

Semoga kita menjadi masyarakat yang baik dan dikurniakan pemimpin yang baik, seperti Khulafa Ar-Rasyidin Saidina Umar Al-Khattab.


Mengapa rasa hendak buang air semakin kuat apabila kita dekat dengan tandas?

Setiap orang pasti mempunyai pengalaman di dalam hidup mereka di mana anda sedang menahan diri daripada membuang air atas sebab-sebab tertentu. Apabila anda berada hampir dengan tandas atau anda telahpun berada di dalam tandas, rasa ingin membuang air itu akan meningkat, tetapi mengapa?

Sejak kecil lagi, kita telah diajar dan dilatih oleh orang tua atau penjaga kita untuk membuang air di tandas. Mindset kita telah terkunci untuk pergi ke tandas setiap kali rasa hendak buang air itu muncul.

Menurut seorang pakar psikoterapi, Dr Ginnie Love, Keadaan ini merupakan satu keadaan yang dipanggil "pelvic perk". Keadaan ini berlaku apabila kita terlihat sesuatu objek yang dapat merangsang otak kita untuk menimbulkan sesuatu perasaan itu dengan kuat dan segera. Di dalam kes ini, kita dapat fahami bahawa seseorang akan berasa ingin membuang air dengan kuat apabila terlihat tandas ataupun mangkuk tandas akibat daripada kesan "pelvic perk".

Semasa kita kecil, kita telah diajar untuk membuang air di dalam tandas. Perkara ini telah dilalui oleh seseorang sejak kecil sehinggalah dewasa. Oleh hal yang demikian, otak seseorang itu telah terprogram untuk pergi ke tandas apabila terasa seperti hendak membuang air. Kesannya, apabila kita hendak membuang air, secara tidak sedar otak kita akan bertindak balas dengan objek sekeliling dan tempat kita berada dan ia akan merangsang badan kita untuk membuang air apabila kita telah berada di sesuatu tempat yang "serupa" dengan tempat yang telah terprogram di dalam otak kita iaitu di dalam tandas.

"Ia seperti eksperimen Pavlov," kata Dr. Mei M. Wakamatsu, seorang pakar dalam bidang urogynecologist di Hospital Massachusetts. Menurutnya, eksperimen itu dijalankan oleh seorang professor dan pakar fisiologi Russia, Ivan Pavlov yang akan membunyikan loceng setiap kali hendak memberikan makanan kepada anjing-anjingnya. Selepas beberapa hari, setiap kali dia membunyikan loceng, anjing-anjingnya pasti akan datang dan berlari ke arah mangkuk makanan masing-masing walaupun ketika dia tidak meletakkan makanan di dalam mangkuk tersebut.


Ubat Penahan Sakit Rosakkan Buah Pinggang : Pakar Buah Pinggang

Artikel ini ditulis oleh Dr. Rafidah Abdullah di laman Facebook milik beliau. Beliau merupakan seorang Nephorolist iaitu doktor pakar khusus dalam penjagaan dan merawat penyakit buah pinggang.

Sudah beberapa kali saya ditanya di FB dan Twitter berkenaan artikel Dato Dr Wan Shaariah. Artikel ini sudah lama, tahun 2005. Beliau adalah Pakar Perubatan & Nefrologi yang telah mencurahkan khidmat di Kementerian Kesihatan Malaysia. Sekarang telah bersara. Beliau antara yang sangat-sangat dihormati di dalam komuniti kecil Pakar-Pakar Buah Pinggang Malaysia.

Macam ini lah, makan ubat apa pun kalau terlebih, organ apa pun pasti akan rosak.

Ubat-ubat jenis Non-Steroidal Anti-Inflammatory (NSAIDs) antara yang biasa kami lihat penyebab penyakit buah pinggang. Sebagai contohnya: Voltaren, Ponstan, Celecoxib (Celebrex), Indomethacin (Indocid), Naproxen.

Paracetamol boleh digunakan untuk pesakit buah pinggang. Ianya melalui pengumuhan di organ hati. Tapi kalau telan 50 Panadol sekaligus, apa organ pun boleh rosak.

1. Kalau selalu sakit, cari PUNCA penyakit itu. Rawat PUNCA. Bukan bergantung dengan ubat tahan sakit. Saya bagi contoh: penyakit gout, JANGAN sekali-kali pergi cucuk ubat tahan sakit kalau dapat serangan sahaja. Mesti buat langkah-langkah pencegahan seperti mengawal makanan, senaman, kuruskan badan. Doktor mungkin akan memberikan ubat Allopurinol untuk pencegahan. Ubat ini kena makan hari-hari; bukan bila sakit sahaja.

Entah bila masyarakat kita nak faham konsep PENCEGAHAN. Jangan harap nak baik kalau kehidupan diri sendiri tidak bertukar.

2. Ubat hospital, kalau dipantau dengan baik, risiko untuk buah pinggang rosak adalah sangat rendah. Tapi kalau tinggal ubat, lepas itu "Doctor shopping", asyik pindah-pindah klinik, macam mana Doktor nak tahu ubat apa yang telah diberikan? Ini bukan salah Doktor, ini salah anda sendiri.

Boleh juga baca penerangan kami di dalam buku Perang Melawan Mitos mukasurat 43. Mana ada Doktor yang nak buah pinggang pesakit nya rosak?? Di hospital kerajaan, kami juga ada ramai pegawai farmasi yang memantau ubatan anda. Tapi kalau suruh makan sekali sehari, anda balik rumah dan makan hanya sekali seminggu; lepas itu tidak beritahu kami, yang ini salah sendiri ya. Jangan sekali-kali membazirkan ubat yang kami berikan.

3. Jangan dijadikan alasan untuk pesakit mencari rawatan alternatif untuk apa-apa penyakit pun. Mengarut, sampai dijadikan alasan nak ambil ganja pulak.

Habatussauda, al-manna (Arabic gam), macam-macam daun (ketum, rerama, banyak lagi), belalai gajah BUKAN rawatan penyakit kronik buah pinggang manusia. Mungkin untuk haiwan di dalam kajian-kajian kecil, ada agaknya. Manusia TIDAK SAMA dengan haiwan. Kalau bukan "expert" dalam pembacaan jurnal, mohon JANGAN KOMEN apa-apa tentang kajian-kajian tersebut. Anda boleh menyesatkan masyarakat.

Pelbagai kopi ke, teh ke; apa jenis pun, TAK JALAN. Suplemen Goncang-Lee, C******* dan pelbagai suplemen yang sewaktu dengannya, tidak merawat penyakit kronik. Mohon jangan percaya.

4. Jurujual JANGAN sekali-kali menggunakan alasan ini untuk menjual produk anda. Bayangkan lah, betul ke mendapat keuntungan daripada kesusahan orang lain? Kalau ada yang kata produk anda boleh baikkan penyakit, itu MENIPU namanya. Anda sendiri tahu apa hukumnya. Tak perlu saya cerita. Dah, tak payah datang hospital bawak risalah iklan itu ini, rekomen ubat itu ini. Baik tak payah datang melawat orang sakit. Doakan saja kesihatan mereka; boleh buat dari rumah sendiri.

Simpan lah duit anda, daripada beli suplemen yang mungkin memudharatkan. Elok kita sedekahkan kepada yang memerlukan.